Mohamaddin Dipujuk Lompat Parti Oleh Anifah

KUALA LUMPUR: Bekas menteri, Datuk Mohamaddin Ketapi masih kekal bersama Parti Warisan Sabah (Warisan) walaupun dipujuk tiga kali untuk ‘lompat parti’ oleh Datuk Seri Anifah Aman.

Itu dakwaan Ketua Menteri Sabah yang juga Presiden Warisan, Datuk Seri Mohd. Shafie Apdal.

“Mohamaddin maklum kepada saya sudah dihubungi tiga kali oleh Anifah pujuk berbagai perkara yang sekiranya nak memasuki parti perjuangan mereka.

“Saya tanya (Mohamaddin) you sure (awak pasti)….Mohamaddin kata saya tahu suara dia, saya tahu nombor telefon dia,” katanya dalam sebaran audio tular dipercayai dalam satu sidang media di Kota Kinabalu hari ini.

Bagaimanapun difahamkan Mohamaddin yang juga Ahli Parlimen Lahad Datu itu tidak ada bersamanya ketika sidang media berkenaan kerana ada urusan di Kuala Lumpur.

Namun Mohd Shafie memaklumkan pendirian Mohamaddin untuk kekal bersama Warisan yang dipimpinnya.

“Mohamaddin berkata apa juga keputusan beliau tetap akan mempertahankan, pendirian beliau cukup jelas,” ujarnya.

Beliau juga menggambarkan perlunya usaha ‘membeli’ wakil rakyat itu turut disiasat pihak berkuasa termasuk Suruhanjaya Pencegahan Rasuah Malaysia (SPRM).

Mohd Shafie juga mengaitkan perkara yang sama sambil mengulas mengenai pembebasan bekas Ketua Menteri Sabah, Tan Sri Musa Aman dan tekanan yang dihadapi pihak pembangkang pada zaman kerajaan sekarang.

“Saya harap agensi-agensi berkaitan seperti SPRM, ambil tindakan. Tawar jawatan, imbuhan wang ini rasuh untuk dapatkan sokongan,” katanya.- MalaysiaGazette

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Demo Bantah PSS 15 Januari Ini Di Membakut

KIMANIS: Satu tunjuk perasaan aman terhadap pelaksanaan Pas Sementara Sabah (PSS) akan diadakan pada 15 Januari di Membakut, ketika Pilihan Raya Kecil Parlimen Kimanis sedang berlangsung.

Presiden Parti Solidariti Tanah Airku (STAR) Jeffrey Kitingan; Presiden Pati Maju Sabah, Yong Teck Lee; dan bekas ahli Parlimen Kimanis, Anifah Aman dijangka menyertai Himpunan Solidariti Rakyat Bantah PSS itu.

Acara anjuran Pertubuhan Peningkatan Pendidikan Rakyat Sabah (Pipa) dan Solidariti Rakyat Sabah (Sorak) itu akan bermula pada 9.30 pagi.

Pengerusi Sorak, Jamain Sarudin berkata tunjuk perasaan itu diadakan atas permintaan masyarakat tempatan, yang memilih Membakut sebagai pusat penentangan terhadap PSS, yang akan dikeluarkan kepada pendatang asing bermula Jun.

“Pelaksanaan PSS ditentang oleh pelbagai pertubuhan dan individu kerana ia hanya memburukkan lagi masalah pendatang di Sabah, bukan menyelesaikannya.

“Kerajaan persekutuan perlu tumpu pada pengukuhan undang-undang imigresen dan tidak mengadakan satu permit untuk pendatang terus menetap di Sabah,” katanya.

Beliau berkata PSS akan menggalakkan pendatang masuk ke negeri itu secara haram, terutama dari selatan Filipina.

Dokumen itu akan menggantikan IMM13, Surat Burung-burung dan slip banci yang dipegang 136,055 pendatang di Sabah.

Kementerian Dalam Negeri berkata PSS, yang boleh diperbaharui setiap 3 tahun dengan bayaran RM120, membantu kerajaan membezakan pendatang sah dan tanpa izin.

Tunjuk perasaan itu akan diadakan 3 hari sebelum pengundi di Kimanis memilih ahli Parlimen baru, antara calon Warisan dan Umno.

Jamain berkata peserta dinasihatkan memakai baju hitam pada tunjuk perasaan itu. – FMT


11,889 Kes Positif Baharu Covid-19 Hari Ini

PUTRAJAYA: Kementerian Kesihatan (KKM) melaporkan 11,889 kes baharu Covid-19, menjadikan jumlah jangkitan meningkat kepada 2,257,584 kes setakat ini.

Ketua Pengarah Kesihatan, Dr Noor Hisham Abdullah berkata, Sarawak terus mencatatkan jumlah jangkitan harian tertinggi dengan 2,413 kes.

Selangor – 1,568 (679,230)Sarawak – 2,413 (212,037)Sabah – 872 (198,845)Johor – 1,217 (197,062)WPKL – 289 (186,349)Kedah – 710 (135,545)Pulau Pinang – 779 (130,988)Kelantan – 858 (116,166)Perak – 959 (103,188)Negeri Sembilan – 197 (97,441)Pahang – 831 (65,548)Melaka – 378 (58,723)Terengganu – 699 (56,344)WP Labuan – 2 (9,965)WP Putrajaya – 36 (6,180)Perlis – 81 (3,973)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Lancar Projek Perintis Bas Elektrik, Percuma Kepada Orang Awam

KOTA KINABALU, 24 Jun : Kerajaan Sabah hari ini melaksanakan projek perintis bas elektrik pertama dengan menyediakan perkhidmatan secara percuma kepada orang awam sebagai usaha menyediakan pengangkutan awam yang lebih baik kepada rakyat.

Pengarah Eksekutif Qhazanah Sabah Berhad (QSB) Mohd Shukor Abdul Mumin berkata perkhidmatan bas elektrik atau dikenali sebagai e-BusKK adalah sebahagian daripada projek perintis selama enam bulan dan orang ramai boleh merasai menaiki kemudahan pengangkutan berkenaan di sekitar bandar raya Kota Kinabalu bermula dengan laluan antara Sepanggar, Menara Kinabalu dan ke pusat bandar.

“Selain menyediakan perjalanan mesra alam, e-BusKK dengan kapasiti sehingga 54 penumpang akan mempunyai akses yang lebih mudah untuk warga tua dan Orang Kurang Upaya (OKU) atas kerusi roda kerana dilengkapi dengan tanjakan menaiki kenderaan.

“Ia turut dilengkapi kamera litar tertutup (CCTV) untuk keselamatan penumpang, sistem kedudukan global (GPS) dan sistem pemantauan pemandu,” katanya kepada pemberita selepas majlis pelepasan pertama e-BusKK di sini hari ini yang disempurnakan Menteri Pembangunan Masyarakat dan Kesejahteraan Rakyat Sabah Datuk Shahelmey Yahya.

Mohd Shukor berkata projek perintis itu dilaksanakan bagi menilai kemampanan perkhidmatan bas elektrik di Sabah.

“Buat masa ini kita hanya menggunakan satu bas sahaja dan ini hanyalah permulaan untuk mengukur kebolehpercayaan bas elektrik berkenaan dalam menyokong pengangkutan awam sedia ada serta kita akan mendapatkan maklum balas daripada pengguna mengenai perkhidmatan bas tersebut. Bas berkenaan dikuasakan sepenuhnya oleh tenaga elektrik dan perkhidmatan e-BusKK adalah antara inisiatif mengurangkan pelepasan karbon di Kota Kinabalu menjelang 2050.

“Untuk mencapai sasaran menjadi negara neutral karbon menjelang 2050, semua orang perlu terlibat. Harapan kami ialah perkhidmatan bas elektrik akan diperluaskan ke daerah lain di seluruh Sabah,” katanya.

Mohd Shukor berkata selepas projek perintis itu, pengangkutan bas elektrik berkenaan dijangka mula beroperasi dengan lima hingga 20 bas pada tahun hadapan.

Katanya, pengenalan bas elektrik berkenaan adalah hasil kerjasama antara QSB dengan Gemilang Coachwork Sdn Bhd, satu daripada pengeluar bas elektrik dan badan bas aluminium terkemuka di Asia. – BERNAMA


7,509 Kes Positif Baharu Covid-19 Hari Ini

PUTRAJAYA: Jumlah kes baharu positif Covid-19 mencatatkan sebanyak 7,509 kes hari ini meningkat sedikit berbanding 7,420 kes yang dilaporkan semalam.

Ketua Pengarah Kesihatan Tan Sri Dr Noor Hisham Abdullah berkata menerusi Twitter, data terbaharu itu menjadikan jumlah kumulatif kes di Malaysia setakat ini adalah 2,384,542 kes.

Menurutnya, maklumat terperinci akan dimuat naik ke laman web covidnow.moh.gov.my dengan data setiap hari dikemas kini selepas tengah malam.

COVID-19 | 16 Oktober 2021 7,509 kes harian baharu dilaporkan. Jumlah Kes Keseluruhan : 2,384,542@Khairykj @DGHisham pic.twitter.com/WcwztfN0tG


Sudah Tua Tapi Masih ‘Power’

KOTA KINABALU: Ketua jurulatih Sabah Football Club (FC), Kurniawan Dwi Yulianto akui kehadiran Mohd Amri Yahya ke dalam skuadnya musim ini memberi impak namun menegaskan pemain itu bukanlah satu-satunya sandaran pasukan.

Katanya, bekas pemain kebangsaan itu seorang yang sangat efektif walaupun mungkin beliau tidak dapat beraksi selama 90 minit seperti beberapa tahun lalu.

“Ya memang Amri seorang pemain yang berpengalaman dan sangat efektif walaupun sudah berusia 40 tahun, setiap kali sebelum perlawanan saya sentiasa memberitahu dia supaya memberikan persembahan 100 peratus selama yang boleh di atas padang, sama ada 30 minit, 40 minit.

“Memang kita tidak boleh bohong mengenai usianya (Amri) tetapi dia masih mampu memberikan impak yang besar dan itulah yang memberikan kelebihan kepada pasukan,” katanya dalam sidang media selepas perlawanan bertemu Melaka United, di Stadium Likas, di sini, semalam.

Amri sebelum ini menjaringkan gol dalam tiga aksi berturut-turut termasuk dua ketika skuad Badak membenam Melaka United 3-1, malam tadi.

Selain dua jaringan Amri masing-masing di babak pertama dan kedua perlawanan, satu lagi gol Sabah FC dijaringkan Mohd Azzizan Nordin manakala gol tunggal Melaka United dijaringkan Mohd Fakhrullah Rosli.

Sementara itu, Kurniawan memuji aksi luar biasa yang ditunjukkan anak didiknya, semalam, sehingga membolehkan mereka mencatat kemenangan seterusnya mengutip mata penuh.

Bagaimanapun, katanya, masih ada beberapa kelemahan yang perlu diperbaiki terutama apabila mereka melayan kunjungan Kedah Darul Aman (KDA), Sabtu ini.

“Masih ada ‘kerja rumah’ yang perlu dibuat terutama apabila kita telah mendahului, pemain mula memperlahankan rentak permainan sehingga memberi peluang kepada Melaka United memberi tekanan dan menghasilkan gol.

“Apapun saya memuji kesungguhan para pemain, mereka sekali lagi mempamerkan aksi luar biasa, mereka berjaya memberi tekanan kepada Melaka United dengan dua gol awal walaupun kita tahu pasukan pelawat bukanlah lawan yang mudah,” katanya.

Dengan kemenangan semalam, Sabah FC kini berada di kedudukan ketujuh liga dengan 16 mata hasil daripada empat kemenangan, empat seri dan empat kali kalah.

Sabah FC sekali lagi bakal beraksi di gelanggang sendiri pada perlawanan seterusnya bertemu KDA, Sabtu ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Syarikat Malaysia Umum Berjaya Cipta Kit Ujian COVID-19

KUALA LUMPUR : Medical Innovation Ventures Sdn. Bhd. (Mediven), syarikat di bawah ekosistem Perbadanan Pembangunan Teknologi Malaysia (MTDC) telah menghasilkan dua kit diagnostik untuk penyakit COVID-19.

Kit yang pertama berfungsi sebagai ujian saringan untuk COVID-19, termasuk influenza atau kluster penyakit mirip influenza (influenza-like illnesses, ILI) daripada sampel klinikal.

Kit kedua pula berfungsi sebagai ujian pengesahan COVID-19 juga daripada sampel klinikal.

Sebelum ini, wujud kesukaran untuk membezakan satu penyakit ke penyakit yang lain memandangkan kluster penyakit mirip influenza (influenza-like illnesses, ILI) menunjukkan simptom-simptom klinikal yang agak sama seperti demam, batuk dan sesak nafas.

“Melalui ujian tiub tunggal, GenoAmp® Real-Time RT-PCR Flu A/ Flu B/ SARS-Cov-2/MERS-CoV dapat mengesan dan membezakan jangkitan influenza A (H1N1, H3N2), influenza B, SARS-CoV-2 (gen Nucleocapsid (N), gen RNA-dependent RNA Polymerase (RdRP), gen ‘Spike’ (S)) dan MERS-CoV secara serentak dengan hanya menggunakan setitis sampel pesakit,” jelas Mediven dalam satu kenyataan.

Sementara kit diagnostik yang kedua, GenoAmp® Real-Time RT-PCR SARS-Cov-2 dapat mengesahkan jangkitan COVID-19 melalui saringan gen RdRp dan gen S, dan pengesahan melalui gen N daripada sampel pesakit.

“Ujian ini telah direka berdasarkan protokol antarabangsa yang disyorkan oleh Organisasi Kesihatan Sedunia (WHO) untuk COVID-19. Satu kajian baru-baru ini yang diterbitkan di Lancet pada 24 Januari 2020 melaporkan bahawa S gene mempunyai kepekaan (sensitiviti) yang lebih baik untuk mengesan COVID-19 dalam swab nasofaring pesakit,” tambah kenyataan itu.

Mediven  juga memaklumkan kit-kit ini adalah ujian saringan awal yang membolehkan pengesanan beberapa virus secara serentak dalam satu ujian sahaja.

“Ini membolehkan peningkatan kecekapan dalam aliran kerja, memaksimumkan daya pemprosesan dan membantu pihak hospital untuk mengesan pesakit yang dijangkiti dengan lebih cepat dan tepat,” jelasnya.

Mediven adalah syarikat diagnostik perubatan yang membangunkan, mengeluarkan dan memasarkan ujian diagnostik molekul klinikal dan kit ujian pantas (rapid test kit).


Cubaan Seludup Minuman Keras Bebas Cukai Dari Labuan Ke Sabah Tumpas

LABUAN: Pasukan Polis Marin (PPM) membongkar kegiatan penyeludupan mimuman keras bebas cukai dari Labuan ke Sabah yang didalangi sindiket terancang.

Kegiatan itu terbongkar dalam Ops Landai Khas membabitkan serbuan di Kampung Sikalong, Menumbok, di sini kelmarin hasil maklumat risikan dan aduan awam.

Komander PPM Wilayah 4 Sabah, Asisten Komisioner Mohamad Pajeri Ali, berkata dalam serbuan kira-kira jam 6 petang itu, 45 karton minuman keras pelbagai jenama dirampas.

“Ketika intipan dilakukan, dua suspek dilihat sedang melakukan pemunggahan barangan dalam bungkusan plastik hitam ke dalam sebuah van jenis Perodua Rusa di lokasi serbuan.

“Bagaimaapun, kedua-dua suspek disyaki penyeludup itu berjaya meloloskan diri ke kawasan semak berhampiran sejurus menyedari kehadiran pihak berkuasa,” katanya pada sidang media, di sini hari ini.

Katanya, hasil pemeriksaan lanjut membawa kepada penemuan minuman keras berkenaan yang didapati tidak bercukai dan disyaki cuba diseludup ke Sabah melalui kawasan penempatan itu.

“Kesemua minuman keras bernilai RM15,400 itu dan van berkenaan diserah kepada polis untuk tindakan lanjut. Kes disiasat mengikut Seksyen 135(1)(d) Akta Kastam 1967,” katanya.

Terdahulu, Mohamad Pajeri berkata, pihaknya sentiasa menggerakkan aset bersama pegawai serta anggota untuk menjalankan rondaan atau operasi mencegah jenayah di kawasan perairan dan pesisir pantai.

“Kerjasama daripada komuniti setempat amat diperlukan dengan memberikan maklumat berkaitan sebarang kegiatan menyalahi undang-undang,” katanya.


Hanya Bergantung Pada PPE Elak Jangkitan

SANDAKAN: Menggalas tugas menjemput individu positif Covid-19 menjalani kuarantin bukanlah sesuatu yang mudah, ia bukan saja memerlukan keberanian, malah disiplin tinggi dalam menanganinya.

Itu antara tanggungjawab besar perlu dipikul anggota Jabatan Bomba dan Penyelamat Malaysia (JBPM) Sabah, khususnya di Sandakan dalam mengekang penularan Covid-19 berikutan peningkatan wabak itu di daerah ini.

Ketua Zon Enam JBPM Sabah Martin Thomas berkata, pihaknya mula membantu mengambil dan menghantar individu yang positif Covid-19, kontak rapat atau bergejala, sejak Oktober lalu untuk dihantar ke pusat kuarantin.

Menurutnya, pasukannya diminta menyediakan kenderaan bagi tugasan berkenaan dan dua anggota dari Balai Bomba dan Penyelamat (BBP) Sandakan memikul tugasan terbabit.

“Anggota ini terlatih dan juga dari Unit Bahan Berbahaya (Hazmat). Bagi tugasan ini, kami akan menerima makluman dari hospital atau Pejabat Kesihatan Daerah untuk mengambil dan menghantar individu tertentu ke pusat kuarantin atau untuk menjalani ujian calitan.

“Ada juga tugasan diberikan yang mana kami perlu ambil, bawa ke tempat ujian saringan dan dihantar semula ke rumah mereka,” katanya ketika ditemui Harian Metro, di sini, hari ini.

Martin berkata, anggota yang menjalankan tugas itu hanya bergantung kepada pakaian dan peralatan perlindungan (PPE) bagi mengelakkan jangkitan.

“Apa yang kami bimbangkan adalah risiko kebolehjangkitan sebab individu yang dibantu itu positif Covid-19. Kami cuma bergantung dengan PPE yang dipakai,” katanya.

Katanya, sehingga hari ini belum ada anggota bomba yang terbabit dengan operasi ini dijangkiti Covid-19.

“Kami berharap momentum ini dapat diteruskan dan bomba bersedia menghulurkan bantuan dalam sama-sama memerangi wabak Covid-19,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sri Aman FC & Sainbara FT Mewakili Sabah Ke Gelanggang Raja Futsal 2019

Sri Aman FC & Sainbara FT akan mewakili negeri Sabah ke pertandingan RAJA FUTSAL 2019 yang akan berlangsung pada 30 nov 2019 di stadium tertutup, Kompleks Sukan Negara Panasonic, Shah Alam.

Pasukan Sainbara FT merupakan juara Raja Futsal Sabah sementara pasukan Sri Aman merupakan Naib Johan sekali gus kedua dua pasukan ini mewakili negeri Sabah.

Menghimpunkan 24 pasukan futsal amatur, yang telah berjaya melepasi pusingan kelayakan selaku juara dan naib juara setiap sirkit Raja Futsal pringkat zon masing masing.

Grand final Raja Futsal 2019 adalah penyertaan pertama buat pasukan Sainbara FT yang berasal dari Tawau dan kali kedua buat pasukan Sri Aman FC .

“Bagi pengurus pasukan Sainbara FT, Saudara Nasir berharap agar pengalaman pertama ini dapat memberi pendedahan positif kepada pemain-pemain pasukan Sainbara FT.

Sementara Pengurus pasukan Sri Aman, En. Suhaimi Bakar berharap agar penyertaan kedua kali ini adalah ruang untuk memperbaiki prestasi edisi Raja Futsal tahun lalu. “

Jurulatih pasukan Sainbara FT, Mohd Hafiz Rustam pula berharap agar para pemainnya tidak memandang remeh keupayaan pasukan lawan dan sentiasa menimba sebanyak mungkin pengalaman dalam kejohanan Futsal Amatur Terbesar di Malaysia ini.


DUN Sabah Lulus Peruntukan Tambahan RM553 Juta Perangi Covid-19, Bantu Rakyat

KOTA KINABALU: Dewan Undangan Negeri (DUN) Sabah meluluskan peruntukan tambahan sebanyak RM553 juta kepada kerajaan negeri bagi melaksanakan Pakej Bantuan Covid-19, memerangi penularan wabak Covid-19 serta mentadbir urus negeri dengan baik.

Rang Undang-Undang (RUU) Perbekalan Tambahan Pertama 2020 itu dibentangkan Ketua Menteri, Datuk Seri Mohd. Shafie Apdal selaku Menteri Kewangan.

RUU berkenaan dibahas tiga wakil rakyat iaitu Datuk Dr. Jeffrey Kitingan (Star-Tambunan), Datuk Masiung Banah (Warisan-Kuamut) dan Jamawi Jaafar (Warisan-Kemabong).

Mohd. Shafie berkata, sebanyak RM75 juta akan diperuntukkan kepada Jabatan Ketua Menteri (JKM) dan daripada jumlah tersebut, RM50 juta adalah peruntukan khas untuk membiayai perbelanjaan kecemasan Covid-19.

“Sejumlah RM10 juta untuk bantuan makanan dan keperluan kepada golongan petugas di barisan hadapan, manakala RM15 juta untuk bantuan keperluan bahan makanan di merata kampung terjejas,” katanya ketika membentangkan RUU berkenaan.

Beliau berkata, bagi membantu golongan petani, nelayan dan penternak yang terjejas akibat Perintah Kawalan Pergerakan (PKP), sebanyak RM50 juta disediakan kepada Kementerian Pertanian dan Industri Makanan bagi membiayai bantuan wang tunai 0ne-off RM300 kepada seramai 169,630 golongan itu.

Berdasarkan rekod, Ketua Menteri berkata, sehingga 17 April sebanyak 118,635 senarai golongan penerima bantuan itu telah diterima yang mempunyai nombor akaun bank.

Ketua Menteri berkata, sejumlah RM24 juta pula disalurkan kepada Jabatan Perkhidmatan Kebajikan Am (JPKA) bagi membiayai bantuan tunai one-off RM300 kepada 62,638 warga emas, orang kurang upaya (OKU) dan anak yatim, manakala RM2 juta disediakan kepada Jabatan Hal Ehwal Wanita, Kementerian Kesihatan dan Kesejahteraan Rakyat.

Mohd. Shafie berkata, RM62 juta diperuntukkan kepada Kementerian Pembangunan Luar Bandar bagi membantu seramai 38,203 golongan miskin tegar dan miskin dengan bayaran one-off RM500.

“Berdasarkan laporan sehingga 17 April, seramai 22,094 ketua isi rumah miskin dan miskin tegar telah menerima sebanyak RM11.1 juta, bagi permohonan sedang dalam proses pembayaran,” katanya.

Tambah beliau, sebanyak RM340 juta akan diperuntukkan kepada Kementerian Kewangan untuk dibelanjakan merangsang sektor ekonomi negeri dengan menyediakan pelbagai bantuan kepada usahawan.

“Daripada jumlah itu, RM90 juta diagihkan untuk penyediaan Dana Industri Kecil dan Sederhana (IKS) serta Skim Kredit Mikro yang diurus dan dikendalikan oleh Perbadanan Pinjaman Sabah.

“Peruntukan lebih RM200 juta pula disediakan untuk pelaksanaan projek-projek kecil yang dijangka boleh membiayai pelaksanaan 1,000 projek menambah baik kualiti, liputan infrastruktur dan kemudahan asas di luar bandar,” katanya.


Petani rogol anak tiri dipenjara 27 tahun

KOTA KINABALU: Seorang petani tempatan berumur 50 tahun dipenjara 27 tahun selepas jenayah kejamnya merogol anak tirinya terbongkar semasa satu kelas dan taklimat mengenai seks di sebuah sekolah.

Hakim Mahkamah Sesyen Noor Hafizah Mohd Salim mendengar bahawa jenayah yang dilakukan oleh lelaki itu terbongkar semasa kelas itu apabila mangsa menceritakan kisahnya kepada gurunya.

Gurunya segera bertindak untuk membawa kes itu kepada polis dengan memberitahu ibu mangsa mengenai insiden itu.

Ibu mangsa membuat laporan polis selepas mendapat tahu mengenai insiden itu.Hukuman itu dijatuhkan kepada lelaki tersebut yang mengaku bersalah kepada tuduhan terhadapnya pada Khamis.

Dia merogol murid berusia 11 tahun itu antara jam 7 malam dan tengah malam pada Februari tahun ini di sebuah rumah di Tenghilan, Tamparuli.

Kesalahan di bawah Seksyen 376(3) Kanun Keseksaan itu membawa hukuman penjara antara lapan dan 30 tahun, serta sebatan, jika sabit kesalahan.

Mahkamah memerintah lelaki itu menjalani hukuman penjara mulai 7 Mac tahun ini dan tiada sebatan dikenakan padanya disebabkan umurnya.

Semasa rayuan, lelaki itu meminta hukuman ringan, mengatakan dia mempunyai lima anak dan seorang isteri untuk dijaga.Menurut lelaki itu, anak-anaknya masih kecil.

Bagaimanapun, Timbalan Pendakwa Raya Nur Faeza Jafry menggesa mahkamah menjatuhkan hukuman berat atas sebab bahawa kes seperti itu amat berleluasa hari ini.

Dia berkata mahkamah harus mempertimbangkan betapa seriusnya kesalahan itu di mana bapa tiri merogol kanak-kanak yang baru berusia 11 tahun.

Fakta kes menyatakan bahawa insiden itu terbongkar apabila mangsa menceritakan kejadian itu kepada gurunya semasa satu kelas dan taklimat mengenai seks di sekolahnya pada 4 Mac tahun ini.

Mangsa berkongsi cerita kepada guru mengenai bapa tirinya yang merogolnya.Selepas mendengar cerita itu, guru memanggil ibu mangsa ke sekolah dan kemudian membawanya ke balai polis.

Di balai polis, guru itu memberitahu insiden tersebut kepada ibu mangsa yang kemudiannya membuat laporan polis terhadap lelaki itu.

Siasatan lanjut mendedahkan bahawa lelaki itu telah merogol kanak-kanak itu sejak dia berada dalam Tahun Lima dan ia berlaku beberapa kali namun mangsa takut memberitahu ibunya mengenai perkara itu.

Menurut mangsa, kali terakhir lelaki itu merogolnya adalah semasa cuti Tahun Baharu Cina tahun ini.

Semasa insiden itu, hanya mangsa, adiknya yang berusia tiga tahun dan lelaki itu berada di rumah kerana ibunya berada di Kudat pada waktu itu. – Harian Ekspres


‘Uncle’ Maszlee ajar Bahasa Inggeris

SEMPORNA: Menteri Pendidikan, Dr Maszlee Malik, meluangkan masa kira-kira 45 minit mengajar subjek Bahasa Inggeris kepada 35 pelajar Tingkatan Tiga sempena lawatan beliau ke Sekolah Menengah Kebangsaan (SMK) Bugaya di sini, hari ini.

Sesi pengajaran dan pembelajaran di kelas Tingkatan Tiga Beta itu dibantu Fellow Teach For Malaysia (TFM), Susan Balong, 25, yang mengajar Bahasa Inggeris di sekolah berkenaan.

Sepanjang sesi itu, suasana ceria terpancar di wajah pelajar yang sesekali diselang seli gelak ketawa apabila Menteri Pendidikan itu bijak menarik perhatian mereka, termasuk membuat jenaka.

Bagi Nur Shadyra Syazwati Omar Saleh, dia tidak menyangka Dr Maszlee datang melawat sekolah mereka, apatah lagi mengajar di dalam kelasnya.

“Memang kami sangat teruja bila menteri sendiri masuk ke kelas mengajar dan menjadi guru kami. Walaupun sekejap, peluang ini mungkin sekali dalam seumur hidup dan kami rasa sangat bertuah,” katanya.

Rakan sekelasnya, Nurul Ainul Mardhiah Suharto, berkata walaupun ‘guru’ mereka hari ini adalah Menteri Pendidikan, pelajar tidak kekok, malah dapat berkomunikasi dengan baik sepanjang sesi.

“Memang seronok sebab selama ini kami cuma lihat wajah menteri di televisyen, tetapi hari ini siapa sangka menteri masuk mengajar dalam kelas kami.

“Menteri minta kami panggil beliau ‘uncle’ (pakcik), suasana mesra dalam kelas terasa singkat apabila sesi mengajar tamat,” katanya yang tidak melepaskan peluang bergambar beramai-ramai bersama Dr Maszlee.

Turut serta dalam lawatan itu ialah Menteri Pelajaran dan Inovasi Sabah, Datuk Dr Yusof Yacob; Ketua Setiausaha Kementerian Pendidikan, Datuk Dr Mohd Gazali Abas; Pengarah Pendidikan Sabah, Mistirine Radin serta Pengetua SMK Bugaya, Rozita Anjuh.

Sementara itu, dalam sidang media, Dr Maszlee berkata, rombongan beliau bersama pegawai kanan kementerian bertujuan meninjau keadaan sekolah luar bandar di Sabah termasuk di kawasan pulau.

Katanya, beliau bersama Dr Yusof dan Dr Mohd Gazali turut meluangkan masa mengajar bagi merasai serta menjiwai bagaimana tugas guru di sekolah luar bandar.

Beliau juga merakamkan penghargaan kepada Yayasan TFM yang menghantar lima felo untuk mengajar Bahasa Inggeris di SMK Bugaya.

“Kementerian Pendidikan menggalakkan pembabitan pihak swasta dengan kerajaan terutama dalam meningkatkan kualiti dan penguasaan Bahasa Inggeris dalam kalangan pelajar,” katanya.

Sempena lawatan itu, beliau meluluskan peruntukan penyelenggaraan berjumlah RM100,000 kepada sekolah terbabit. – Berita Harian


2.5 Juta Permohonan i-Sinar Diluluskan

KUALA LUMPUR: Kumpulan Wang Simpanan Pekerja (KWSP) telah meluluskan 2.5 juta permohonan i-Sinar daripada jumlah keseluruhan sebanyak 3.88 juta, sejak permohonan dibawah Kategori 1 dibuka bermula 21 Disember 2020.

Jumlah pengeluaran yang diluluskan adalah sebanyak RM19.62 bilion, dengan pembayaran bulan pertama berjumlah RM10.07 bilion, telah dibuat secara berperingkat bermula 5 Januari 2021.

KWSP berkata, pihaknya maklum bahawa sebahagian besar daripada 1.4 juta permohonan yang masih belum

diluluskan, berada di dalam kriteria Kategori 2, yang akan dibuka untuk permohonan mulai 11 Januari 2021.

“Bagi ahli yang termasuk dalam Kategori 2, mereka disarankan untuk menyediakan dokumen yang berkaitan seperti slip gaji rasmi (yang memperincikan jumlah

gaji termasuk elaun lebih masa dan komisen) dan / atau penyata bank, untuk dimuat naik di i-Sinar Online.

“Untuk memastikan proses permohonan berjalan lancar dan pantas, ahli hendaklah memastikan semua dokumen yang dihantar adalah jelas, sah dan dapat menyokong

permohonan mereka,” katanya dalam kenyataan hari ini.

Menurutnya, daripada jumlah keseluruhan 3.88 juta permohonan diterima, 701 permohonan tidak dapat

diluluskan atas beberapa sebab seperti perbezaan nombor akaun bank, permohonan yang dibuat untuk ahli yang telah meninggal dunia atau ahli telah pun berumur 55 tahun dan layak untuk mengeluarkan kesemua simpanan KWSP mereka.

Katanya, KWSP memberi jaminan kepada ahli bahawa setiap aspek keselamatan telah diambil bagi mengelakkan pihak ketiga atau scammers yang tidak bertanggungjawab daripada membuat permohonan palsu dan menjejaskan simpanan persaraan ahli.

“KWSP juga ingin menasihatkan ahli untuk tidak berkongsi gambar atau dokumen-dokumen berkaitan permohonan i-Sinar mereka di platform media sosial, kerana ia boleh mendedahkan mereka kepada penipuan dan aktiviti scam,” katanya.

Menurutnya, mengambil kira situasi semasa Covid-19, ahli adalah digalakkan untuk memohon secara dalam talian melalui isinar.kwsp.gov.my, dan tidak perlu hadir di cawangan KWSP.

Permohonan i-Sinar akan terus dibuka sehingga 30 Jun 2021.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasar Borong KL Kini Selesa, Selamat Kepada Pelanggan, Bersih Daripada Warga Asing

KUALA LUMPUR: Bersih, selamat dan sistematik.

Itu gambaran terhadap suasana terkini Pasar Borong Kuala Lumpur selepas ‘proses pembersihan’ warga asing dilakukan ketika Perintah Kawalan Pergerakan Diperketatkan (PKPD) di pasar borong berkenaan, baru-baru ini.

Usaha pembersihan oleh Kementerian Wilayah Persekutuan melalui Dewan Bandaraya Kuala Lumpur (DBKL) serta Jabatan Imigresen Malaysia (JIM) jelas memberi impak yang amat positif dalam memberikan suasana baharu yang lebih selesa, selamat dan kondusif di pasar borong berkenaan.

Menerusi tinjauan yang dilakukan oleh BH semalam, mendapati suasana pasar borong itu cukup berbeza berbanding sebelum ini apabila persekitaran di situ didapati amat bersih dan teratur.

Kawasan kaki lima serta tempat parkir kenderaan yang sebelum ini dipenuhi dengan penjaja warga asing serta sampah sarap juga bersih dan pengunjung juga kini lebih mudah meletakkan kenderaan masing-masing di dalam tempat parkir yang disediakan.

Pengunjung, Mohd Hasmizal Asmi, yang ditemui mengakui suasana Pasar Borong Kuala Lumpur kini jauh berubah daripada sebelum ini apabila keadaannya lebih bersih dan teratur.

“Dulu banyak kelihatan longgokan sampah sarap termasuk lebihan sayuran rosak, lantai di sini kotor dan merah kerana dipenuhi dengan ‘air ludah sirih’ warga asing tetapi sekarang keadaan di sini amat bersih.

“Jika dahulu tempat ini dipenuhi dengan warga asing dan membuatkan kita rasa tidak selesa, namun keadaan kini amat berbeza, memang susah nak nampak kelibat mereka,” katanya beliau yang juga seorang peniaga pasar mini di Nilai, Negeri Sembilan.

Pendapat sama dikongsi pengunjung yang mahu dikenali sebagai Selvarani yang menyatakan rasa lega dengan keadaan di Pasar Borong Kuala Lumpur sekarang yang jauh lebih bersih dan bebas daripada warga asing.

“Saya amat menyokong tindakan kerajaan yang tidak membenarkan warga asing bekerja atau berniaga di sini kerana mereka bukan sahaja tidak tahu menjaga kebersihan malah bersikap ala samseng dan suka bergaduh sesama sendiri.

“Kita bukan sahaja rasa tidak selesa malah rasa tidak selamat apabila berurusan dengan mereka. Ada yang bawa anak isteri tidur di pasar ini, mereka buat macam rumah sendiri,” katanya yang sudah lebih 20 tahun berurusan di pasar borong berkenaan.

Katanya lagi, peniaga dan pekerja warga asing juga biasanya suka mengambil kesempatan dengan menjual dengan harga lebih mahal daripada harga yang ditetapkan majikan mereka dan mengambil lebihan untung itu untuk diri sendiri.

Pengunjung, Haslinda Hassan, mengakui sebelum ini tidak gemar membeli barangan di Pasar Borong Kuala Lumpur kerana suasananya yang tidak selamat, kotor dan dipenuhi warga asing walaupun harga barangan di sini jauh lebih murah berbanding pasar borong lain.

“Ini berdasarkan pengalaman yang dikongsikan beberapa rakan yang berurusan di pasar ini apabila kereta mereka dipecah masuk di tempat parkir, tayar kereta dipancitkan dan ada yang diugut warga asing.

“Ini menyebabkan kita rasa tidak selamat namun suasana amat berbeza sekarang kerana bukan sahaja pasar ini kelihatan bersih dan teratur malah pelanggan rasa selamat dan selesa,” kata beliau yang juga seorang pekedai Pertubuhan Peladang di Batu 14, Hulu Langat.

Seorang pekerja pembersihan di Pasar Borong Kuala Lumpur, Indira Garbhi, mengakui tahap kebersihan dalam bangunan pasar borong itu kini amat baik sekali kerana sikap peniaga dan pekerja warga tempatan yang pandai menjaga kebersihan.

“Mereka akan sapu sendiri lantai di lot-lot tempat mereka berniaga dan membuang sampah di tempat sampah yang disediakan.

“Kami kini lebih memfokuskan melakukan kerja pembersihan di kawasan kaki lima, tempat parkir dan kawasan pasar borong ini secara keseluruhan,” katanya.

BH sebelum ini melaporkan sekurang-kurangnya 3,500 pendatang asing tanpa izin (PATI) yang sebelum ini bebas bekerja di Pasar Borong Kuala Lumpur berjaya ‘dihapuskan’ DBKL susulan pelaksanaan PKPD di kawasan terbabit.

Timbalan Menteri Wilayah Persekutuan, Datuk Seri Dr JP Santhara Kumar, menyifatkan kejayaan itu pencapaian terbesar kementerian kerana tindakan monopoli pekerja asing terhadap Pasar Borong Kuala Lumpur sudah berlarutan sejak lebih 20 tahun dahulu dan situasi itu selama ini dilihat seolah-olah sukar untuk dihapuskan.

Katanya, kini hanya 16 pekerja asing digajikan di pasar borong itu dengan permit kerja yang sah dan ternyata premis itu masih mampu beroperasi tanpa kehadiran golongan terbabit.

“Setakat ini, kita dimaklumkan seramai 1,500 rakyat tempatan bekerja di situ menggantikan posisi yang sebelum ini dimonopoli warga asing dengan pendapatan dari RM2,000 hingga RM2,400 sebulan bersama elaun tertentu,” katanya. – Berita Harian

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP: ESSCom Kerjasama Dengan Filipina Perketat Kawalan Sampadan

SANDAKAN, 1 April: Kawasan Keselamatan Khas Pantai Timur Sabah (ESSCom) sentiasa bekerjasama dengan pasukan keselamatan Filipina bagi mengetatkan lagi kawalan agar tiada berlaku ancaman jenayah rentas sempadan, khususnya semasa penguatkuasaan Perintah Kawalan Pergerakan (PKP) ketika ini.

Ketua Pegawai Eksekutif ESSCom Noor Alam Khan A Wahid berkata pihaknya telah mendapat maklumat terdapat satu cubaan memasuki perairan Malaysia, dipercayai kumpulan penculik untuk wang tebusan (KFRG) dari negara jiran, namun gagal.

“Cubaan kumpulan itu masuk ke perairan negara dipercayai pada 29 Mac lepas.

“ESSCom terus melaksanakan tugas mengawal di laut seperti biasa, termasuk dalam tempoh PKP dikuatkuasakan, agar tiada yang mengambil peluang untuk melakukan jenayah,” katanya.

Noor Alam berkata demikian kepada pemberita selepas menyampaikan bubur lambuk sumbangan ESSCom kepada petugas barisan hadapan seperti petugas kesihatan, anggota polis dan Angkatan Tentera Malaysia di sini, hari ini.

Selain operasi mengawal di perairan, beliau berkata ESSCom terus menjalankan operasi di pusat pemeriksaan daratan di Sapi Nangoh dan Kalabakan, walaupun terdapat banyak sekatan jalan raya diadakan semasa PKP.

Mengenai program itu, Noor Alam berkata inisiatif ESSCom itu sebagai menghargai pengorbanan petugas berkenaan dalam memastikan rakyat terhindar daripada jangkitan COVID-19 semasa penguatkuasaan PKP yang bermula 18 Mac lepas  sehingga 14 April ini.


BSH Diganti Kepada BPR Dengan Peruntukan RM6.5 Bilion

KUALA LUMPUR : Bantuan Sara Hidup (BSH) yang digantikan kepada Bantuan Prihatin Rakyat (BPR) pada tahun 2021 akan memanfaatkan 8.1 juta orang membabitkan peruntukan RM6.5 bilion.

Menteri Kewangan, Senator Tengku Datuk Seri Zafrul Tengku Abdul Aziz berkata, peruntukan itu adalah melebihi RM5 bilion dengan 4.3 juta penerima di bawah BSH.

“Kadar bantuan dan kategori pendapatan yang lebih baik seperti berikut: Pertama, isi rumah berpendapatan bulanan kurang RM2,500 dan mempunyai sehingga seorang anak akan menerima bantuan sebanyak RM1,200.

“Manakala isi rumah yang mempunyai dua orang anak atau lebih menerima bantuan sebanyak RM1,800,” katanya pada pembentangan Belanjawan 2021 di Dewan Rakyat hari ini.

Menurutnya, bagi isi rumah berpendapatan bulanan antara RM 2,501 hingga RM4,000 dan mempunyai sehingga seorang anak, bantuan BPR sebanyak RM800 akan disalurkan.

“Isi rumah yang mempunyai dua orang anak atau lebih pula akan menerima bantuan sebanyak RM1,200,” katanya.

Beliau berkata, kerajaan turut akan membantu kumpulan isi rumah berpendapatan bulanan antara RM4,000 dan RM5,000.

“Kategori ini akan menerima RM500 bagi yang mempunyai sehingga seorang anak dan bantuan RM750 kepada isi rumah yang mempunyai dua orang anak atau lebih,” katanya.

Tengku Zafrul berkata, individu bujang berpendapatan RM2,500 ke bawah pula akan menerima bantuan RM350.

“Tidak sekadar itu, had umur kelayakan individu bujang diturunkan kepada 21 tahun berbanding syarat sebelum ini iaitu 40 tahun,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Minyak Masak Paket, Tepung Gandum Dan Gula Sukar Diperolehi

KOTA KINABALU: Bekalan tepung gandum, gula dan minyak masak paket semakin sukar diperoleh daripada pembekal.

Demikian kata peniaga barangan runcit di Pasar Besar Kota Kinabalu yang berhadapan kekurangan bekalan barang keperluan asas tersebut.

Tinjauan di Pasar Besar itu mendapati, kebanyakan peniaga barangan runcit tidak menjual ketiga-tiga barangan itu kerana kesukaran memperoleh bekalan sejak bulan lalu.

Peniaga, Mohd Elfie Basir, 35, berkata, jika dahulu bekalan tepung gandum sangat terhad tapi, sejak kebelakangan ini mereka langsung tidak menerima bekalan tepung.

“Tepung gandum memang tiada bekalan sejak beberapa minggu ini. Jika ada bekalan yang sampai sekalipun, kami hanya menerima sekotak sahaja bagi setiap peniaga.

“Namun, itu tepung gandum biasa, tepung gandum bersubsidi sudah lama tiada bekalan,” katanya.

Kenaikan harga barang keperluan asas pada masa ini menyebabkan peniaga sepertinya hanya memperoleh untung kecil. Ada kalanya keuntungan mereka hanya 10 sen hingga 20 sen sahaja, itu pun pelanggan mengeluh harga mahal.

Pada masa ini, bukan sekadar barang keperluan asas naik harga, plastik juga turut mengalami kenaikan harga.

Seorang lagi peniaga, Che Fok Lan, 80, sekarang susu pekat juga turut naik harga sebab itu mereka tidak lagi menjual susu pekat kerana tiada untung.

“Disebabkan barang keperluan seperti tepung dan gula tiada bekalan, saya terpaksa menutup gerai lebih awal. Memang susah mahu dapat bekalan tepung gandum dan gula sekarang.

“Harga tepung dan gula daripada pembekal juga semakin mahal jadi sebagai peniaga kami terpaksa menaikkan sedikit harga jualan. Biarpun pelanggan bising tapi, kami sebagai peniaga turut tersepit,” katanya.

Bagi Amir Joggoh, 60, sejak pandemik melanda bekalan minyak peket langsung tidak dihantar ke pasar ini.

Bekalan tepung gandum ada kalanya langsung tiada dalam masa seminggu. Jika ada pun, bekalan amat terhad iaitu sekotak sahaja bagi setiap peniaga.

Dari segi harga pula memang berlaku kenaikan harga tepung kira-kira 30 hingga 50 sen bergantung kepada jenamanya. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bajet 2022: Bantuan RM2,000 Kepada Isi Rumah Punyai Tiga Anak Atau Lebih

KUALA LUMPUR: Kerajaan akan memperkenalkan Bantuan Keluarga Malaysia (BKM) dengan beberapa pembaharuan iaitu bantuan sebanyak RM2,000 kepada isi rumah yang mempunyai tiga orang anak atau lebih dengan pendapatan kurang RM2,500 sebulan.

Menteri Kewangan Tengku Datuk Seri Zafrul Abdul Aziz berkata, pemberian bantuan ini merupakan peningkatan berbanding RM1,800 iaitu kadar tertinggi di bawah Bantuan Prihatin Rakyat (BPR) sebelum ini.

Beliau berkata demikian ketika pembentangan Bajet 2022 di Dewan Rakyat, hari ini.


Maher Zain Janji Persembahan Istimewa Di Sabah Sempena Konsert Jelajah Malaysia 2019

KOTA KINABALU: Penyanyi antarabangsa, Maher Zain bakal menghiburkan peminatnya di negeri ini sempena Konsert Jelajah Malaysia Maher Zain 2019.

Berlangsung di Dewan Canselor, Universiti Malaysia Sabah (UMS) pada 17 Mac ini, Sabah adalah lokasi terakhir konsert jelajah berkenaan selepas Kuala Lumpur, Johor Bahru dan Pulau Pinang.

Ditemui pada sidang media konsert berkenaan  di UMS, hari ini, penyanyi yang cukup popular menerusi lagu berkonsepkan ketuhanan itu menyatakan keterujaannya datang ke Sabah selain tidak sabar membuat kemunculan sulung bagi menghiburkan peminat.

“Negeri ini ialah lokasi terakhir bagi siri jelajah di Malaysia. Oleh itu, saya mahu atmosfera konsert di sini nanti sedikit berbeza daripada tiga lokasi sebelumnya.

“Walaupun kali pertama datang ke negeri ini namun suasananya sudah mula menambat hati dan semangat mengadakan konsert hujung minggu ini kian membara.

“Konsert besar ini pastinya akan menjadi salah satu memori terindah dalam perjalanan kerjaya seni saya kerana Malaysia merupanya antara negara yang sering dikunjungi,” kata penghibur kelahiran Lubnan itu.

Turut hadir Pengasas dan Presiden My Event International, Shahul Dawood.

Terdahulu, penyanyi asal lagu Thank You Allah dan Forgive Me berkenaan bertemu dengan Naib Canselor UMS, Profesor Datuk Dr D Kamarudin D Mudin.

Sementara itu, Shahul berkata pihaknya menjangkakan sekitar 5,000 penonton bakal membanjiri dewan utama UMS terbabit untuk menyaksikan sendiri persembahan penghibur antarabangsa terkenal itu.

Menurutnya, konsert itu juga nanti akan disaksikan kira-kira 1,000 tetamu istimewa yang terdiri daripada pelajar tahfiz, anak yatim dan ibu tunggal di seluruh negeri namun pihak yang terpilih belum dimuktamadkan.

Sebarang pertanyaan serta pembelian tiket boleh berhubung terus di talian 03 8070 7666 atau pembelian secara atas talian di www.tixmalaysia.com.-SabahNews Today


Pelancong Korea kedua teramai di Sabah

SABAH menerima kedatangan lebih sejuta pelancong dalam suku pertama tahun ini dengan peningkatan 9.1 peratus berbanding tempoh sama pada tahun lalu.

Timbalan Ketua Menteri Datuk Christina Liew berkata, jumlah itu mewakili 25 peratus daripada empat juta pelancong yang disasarkan kerajaan negeri datang ke Sabah pada tahun ini.

“Daripada jumlah keseluruhan, seramai 82,074 pelancong itu adalah dari Korea dan menjadikannya pasaran kedua terbesar ketibaan antarabangsa ke Sabah selepas China.

“Dalam beberapa hari lagi, Sabah akan menerima dua penerbangan sulung secara terus dari Korea Selatan sekali gus menjadikan sebanyak 48 penerbangan terus dari Korea Selatan ke Kota Kinabalu dalam seminggu,” katanya.

Beliau yang juga Menteri Pelancongan, Kebudayaan dan Alam Sekitar negeri berkata demikian ketika sidang media mengenai penerbangan terus dari Daegu dan Busan, Korea Selatan ke Kota Kinabalu, hari ini.

Hadir sama Pengerusi Lembaga Pelancongan Sabah Ken Pan, Pengarah Tourism Malaysia negeri Jamilah Abdul Halim, Pengurus Cawangan Air Busan Jung Sang Bong dan Pengurus Kanan Lapangan Terbang Antarabangsa Kota Kinabalu (KKIA) Sunif Naiman.

Penerbangan sulung dari Daegu itu dijadualkan mendarat di KKIA pada 15 Mei ini dan selepas itu beroperasi pada setiap Isnin, Khamis, Jumaat dan Ahad.

Bagi penerbangan terus dari Busan, penerbangan sulung dijadual tiba pada 22 Mei ini.

Sementara itu, Sang Bong berkata, antara faktor menarik minat pelancong Korea ke Sabah ialah kerana keindahan pemandangan matahari terbenam dan aktiviti lautnya. – Harian Metro


Muhyiddin Perdana Menteri Pragmatik

KUALA LUMPUR: ‘Abah Muhyiddin’. Gelaran sedemikian sebenarnya sudah cukup menunjukkan penerimaan rakyat terhadap kepimpinannya.

Walaupun baru 100 hari menjadi Perdana Menteri, Tan Sri Muhyiddin Yassin yang selalu tampil berucap dengan gaya santai, selain sentiasa mengikuti perkembangan terkini isu tular dalam kalangan rakyat, dilihat berjaya merobohkan ‘dinding’ antara pemimpin dan rakyat.

Malah analogi ‘Makcik Kiah’ yang diketengahkan dalam ucapannya sebelum ini bagi membantu rakyat yang terkesan dengan penguatkuasaan Perintah Kawalan Pergerakan (PKP) bagi membendung penularan COVID-19, terus lekat di bibir rakyat sehingga hari ini.

“Kita melihat reaksi rakyat lebih berasa senang, tenang dan selesa dengan gaya Tan Sri selaku Perdana Menteri. Kaedah santai dan pertuturan yang mudah diperjelas kepada rakyat membawa kesan baik kepada masyarakat,” kata penganalisis politik, Md Shukri Shuib kepada Bernama.

Pensyarah Kanan Hal Ehwal Politik dan Antarabangsa Universiti Utara Malaysia itu berpendapat santainya tidak ‘kosong’ kerana setiap langkah diambilnya bukan sahaja memerlukan arahan segera, berani dan tegas tetapi juga kebijaksanaan dalam mengatur strategi agar kepentingan semua pihak terjaga.

“Jika dilihat dari segi pengurusan kerajaan dalam menangani penularan COVID-19 dan kaedah menangani kesan impak ekonomi ke atas rakyat menunjukkan kewibawaan dan keprihatinan beliau sebagai ketua kerajaan. Ini membawa kelegaan kepada rakyat walaupun berada dalam keadaan Perintah Kawalan Pergerakan (PKP) mulai 18 Mac lalu.

“Lihat sahaja dari segi langkah bukan konvensional yang tiba-tiba dilaksanakan menuntut komitmen pihak industri perbankan untuk bekerjasama dengan kerajaan bagi pelaksanaan moratorium menyeluruh.

“Ini langkah yang menunjukkan beliau memahami sistem ekonomi yang membawa kesan baik pada persekitaran pelbagai dimensi ekonomi dan sosial negara” katanya.

Muhyiddin yang juga Ahli Parlimen Pagoh mengangkat sumpah jawatan sebagai Perdana Menteri Malaysia ke-8 pada 1 Mac lalu.

Hanya selepas 16 hari menerajui pentadbiran negara, beliau mengambil langkah drastik mengisytiharkan PKP bagi mengekang penularan COVID-19 dan 11 hari kemudian mengumumkan Pakej Rangsangan Ekonomi Prihatin Rakyat (PRIHATIN) bernilai RM250 bilion yang menawarkan pelbagai bantuan kepada rakyat dan pihak industri yang terkesan dengan COVID-19 termasuk Bantuan Prihatin Rakyat.

Tidak salah dan terlalu awal juga menurut Md Shukri, jika dilabelkan Ahli Parlimen Pagoh itu sebagai Bapa Kebajikan Rakyat, dek pelbagai bantuan diberikannya kepada rakyat bagi membantu mereka menongkah arus kemelesetan ekonomi ekoran COVID-19 yang sedang melanda negara.

Turut bersetuju ialah Pensyarah Kanan Pusat Pengajian Sains Kemasyarakatan, Universiti Sains Malaysia (USM) Prof Madya Dr Sivamurugan Pandian yang menyifatkan Muhyiddin sebagai seorang pemimpin pragmatik yang meleraikan masalah rakyat secara praktikal, sesuai dengan keadaan semasa atau realiti ekosistem tanah air.

Perlu diingatkan katanya, Muhyiddin hadir ketika negara berhadapan dengan krisis kesihatan, ekonomi dan politik, justeru sudah tentu ada keputusan popular dan tidak popular dibuat untuk memastikan hala tuju negara tidak terjejas.

“Pengiktirafan ini bukan sahaja di dalam negara. Beliau turut diiktiraf Pertubuhan Kesihatan Sedunia (WHO) dan dunia atas keupayaan Malaysia berhadapan dengan wabak COVID-19 ini,” katanya.

Sebagai rekod, Muhyiddin sebelum ini turut menerima panggilan telefon daripada rakan sejawat Amerika Syarikat Donald Trump dan Iran Hassan Rouhani bagi membincangkan mengenai hubungan dua hala dan COVID-19.

Sivamurugan turut menarik perhatian terhadap keperibadian Muhyiddin yang tidak kekok mengetuai solat berjemaah dan bertakbir raya yang menurutnya memberi nilai tambah kepada pemimpin nombor satu negara itu.

Berlatarbelakangkan suasana politik tanah air yang mencabar dengan beberapa pemimpin politik ‘bercakaran’ merebut kuasa, kemunculan Muhyiddin sebagai Perdana Menteri yang berperwatakan sederhana, sabar, bijak dan berani dilihat tepat pada masanya.

Pengarah Institut Kajian Analisis Politik Malaysia (MAPAN) Universiti Utara Malaysia (UUM), Dr Mashitah Mohd Udin berpendapat kejayaan Muhyiddin sepanjang menerajui negara terserlah apabila beliau mampu meneruskan pentadbiran kerajaan dengan baik meskipun sering diasak dan diserang daripada pelbagai sudut oleh musuh politiknya.

“Walaupun berdepan cabaran politik, Muhyiddin memimpin kerajaan Perikatan Nasional dengan baik dan berjaya mengekalkan keamanan dalam Malaysia yang berbilang kaum ini.

“Tidak ada rusuhan kaum dan pertumpahan darah, keamanan dalam masyarakat dan kestabilan politik negara dapat dikekalkan,” katanya.

Mashitah berkata, meskipun Muhyiddin mewarisi tradisi dan budaya politik Melayu namun kekuatannya sebagai pemimpin negara terserlah apabila turut menyantuni masyarakat pelbagai kaum.

Menyifatkan Muhyiddin sebagai ‘man of actions’, beliau berkata pemimpin negara itu mempamerkan personaliti yang bijak dan lebih banyak bekerja daripada bercakap kosong menyebabkan beliau disenangi rakyat, apa lagi dengan perwatakan sebagai ‘figura bapa’.

Tambahan pula, Mashitah berkata keluarga Muhyiddin yang dilihat tidak mendominasi atau mencampuri tugas beliau sebagai pemimpin negara menyebabkan beliau dilihat sebagai pemimpin yang sangat berwibawa.

“Sebagai contoh, peranan isteri Muhyiddin iaitu Puan Sri Noorainee Abdul Rahman lebih fokus kepada hal keluarganya sahaja amat penting dalam kerjaya Muhyiddin sebagai pemimpin negara,” katanya.– BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lelaki Indonesia Gagal Seludup Keluar 150 Batang Kayu Dari Tawau

TAWAU, 23 Ogos: Pasukan Polis Marin (PPM) menggagalkan cubaan seorang lelaki Indonesia menyeludup keluar 150 batang kayu gergaji jenis Armara pelbagai saiz ke Indonesia melalui perairan Sungai Pukul dekat sini, semalam.

Komander PPM Wilayah 4 Sabah, ACP Mohamad Pajeri Ali berkata kes itu dikesan dalam operasi Op Gelora selepas terserempak sebuah kapal kayu Indonesia KLM Sabar Hati dalam keadaan mencurigakan sebelum ditahan pada 9.30 pagi.

“Pemeriksaan awal, juragan berusia 39 tahun gagal mengemukakan dokumen  sijil pendaftaran pengimport serta lesen import bagi membawa kayu berkenaan dianggarkan bernilai RM260,000.

“Tiga anak kapal yang berada di atas kapal itu turut ditahan,” katanya dalam satu kenyataan di sini, hari ini.

Menurut Mohamad Pajeri kesemua mereka serta rampasan kayu dan bot ditunda ke Pangkalan PPM Tawau untuk tindakan lanjut.

Katanya juragan itu disyaki melakukan kesalahan di bawah Enakmen Hutan Negeri Sabah 2015.


“Kerajaan Sudah Bertukar”, Kata Pelanggan Kedai Makan

PETALING JAYA: Pelanggan kedai makan di sekitar Lembah Klang berkata, ramai perokok melanggar larangan merokok yang dikuatkuasakan sepenuhnya sejak 1 Jan lalu atas alasan “kerajaan sudah bertukar”.

Mohamad Zulkifly Ahmad mendakwa penguatkuasaan terhadap larangan merokok dianggap lemah kerana penguat kuasa tidak kelihatan.

Katanya, ada perokok yang bukan saja tidak mempedulikan teguran pekerja kedai makan, malah bertindak memarahi pekerja terbabit kerana menganggap larangan itu tidak lagi relevan selepas pertukaran kerajaan.

“Mereka tak takut. Sekarang ramai merokok dalam kedai dan tidak ikut SOP sebelum ini.

“Simbol larangan merokok masih ada di kedai makan dan restoran, cuma saya lihat penguatkuasaan daripada Kementerian Kesihatan (KKM) dan pihak berkuasa tempatan kurang,” katanya.

Ogos lalu, Timbalan Menteri Kesihatan, Noor Azmi Ghazali dilaporkan berkata, larangan merokok masih dikuatkuasakan di kedai makan dan restoran terbuka, termasuk menggiatkan aspek penguatkuasaan, dengan penguat kuasa masih aktif turun padang jika mendapat aduan orang ramai.

Oleh itu, beliau meminta orang ramai memainkan peranan dengan melaporkan individu yang melanggar larangan merokok kepada penguat kuasa KKM.

Larangan itu dikuatkuasakan di semua restoran bertutup, berhawa dingin atau restoran dan warung berkonsep terbuka, tetapi perokok masih dibenarkan merokok pada jarak 3m dari premis makan.

Larangan itu dikuatkuasakan sepenuhnya bermula 1 Jan 2020, selepas 12 bulan penguatkuasaan pendidikan dijalankan sejak 1 Jan 2019.

Berdasarkan Peraturan Kawalan Hasil Tembakau 2004, individu yang melanggar larangan merokok boleh didenda tidak melebihi RM10,000 atau penjara tidak lebih 2 tahun, manakala pengusaha kedai makan pula boleh didenda melebihi RM3,000 atau penjara tidak lebih 6 bulan.

Seorang lagi pelanggan kedai makan, Nosdin Zuki berkata, larangan itu perlu terus dilaksanakan tanpa mengira parti mana yang menjadi kerajaan.

Selain tidak mematuhi larangan itu, katanya, perokok turut membuang puntung rokok merata-rata.

“Ada perokok yang ikut larangan itu dan ada yang tidak ikut sebab kerajaan dah bertukar.

“Saya lihat larangan itu sudah tergantung. Sepatutnya ia dikuatkuasakan betul-betul.

“Saya tidak nampak mereka yang langgar peraturan itu kena saman atau tidak. Mungkin terlepas pandang.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


85% BID Babit Individu Tidak Divaksin Di Sandakan

SANDAKAN: Kira-Kira 85 peratus kes kematian di luar fasiliti kesihatan (BID) di daerah ini akibat COVID-19 didapati terdiri daripada individu tanpa vaksinasi, kata Pegawai Kesihatan Daerah Dr Johari Awang Besar hari ini.

Sejak Julai lalu, jumlah kematian di luar hospital akibat COVID-19 telah meningkat kebanyakannya membabitkan individu berisiko tinggi terutama mereka yang berusia lebih 50 tahun.

“Pada Julai, Sandakan merekodkan enam kes BID dan angka itu meningkat kepada 55 bulan lalu (Ogos). Setakat 16 September, sudah terdapat 66 kes.

“Saya merayu kepada semua orang agar lebih memberi perhatian kepada golongan warga emas atau ibu bapa atau datuk nenek mereka kerana 90 peratus kes BID membabitkan mereka yang berusia 50 tahun dan ke atas. Kira-Kira 46 peratus jumlah kematian membabitkan mereka yang berusia lebih 70 tahun,” katanya ditemui di pusat pemberian vaksin (PPV) di Dewan Hakka, hari ini.

Dr Johari juga menggesa penduduk Sandakan agar merebut peluang mendapatkan suntikan vaksin COVID-19 secepat mungkin kerana jumlah kes harian di daerah itu telah mencatatkan tiga angka sejak kebelakangan ini dan meletakkan Sandakan sebagai antara tiga daerah teratas dengan jumlah kes tertinggi di Sabah.

Beliau turut meluahkan kebimbangan terhadap individu yang terlepas janji temu untuk mendapatkan suntikan dos kedua vaksin Pfizer atau Sinovac dan menggesa mereka agar hadir di mana-mana tujuh PPV di daerah itu secara jumpa terus.

“Kira-kira 10,000 orang telah terlepas janji temu untuk mendapatkan dos kedua mereka. Mereka boleh pergi ke mana-mana PPV dengan segera. Jangan tunggu sampai berbulan-bulan untuk berbuat demikian,” katanya.

Mengulas penguatkuasaan berkaitan mewajibkan pengambilan vaksinasi lengkap di semua premis di Sabah mulai esok, Dr Johari telah memaklumkan pasukannya agar tidak mengambil tindakan terhadap mereka yang menerima suntikan dos pertama vaksin jenis AstraZeneca pada awal bulan lalu susulan sela masa sembilan minggu yang diperlukan sebelum mendapatkan dos kedua.

“Bukan salah mereka jika mereka tidak dapat melengkapkan kedua-dua dos suntikan menjelang esok. Bagaimanapun, kelonggaran ini hanya bagi mereka yang telah menerima suntikan pertama bulan lalu kerana pengumuman bagi vaksinasi lengkap dibuat selepas itu (dos pertama).

“Tetapi jika ada yang baru menerima dos pertama AstraZeneca hari ini, saya berpendapat mereka perlu dihalang memasuki mana-mana premis terbabit seperti makan di restoran,” katanya.

Beliau berkata kira-kira 11,000 penduduk Sandakan menerima dos pertama AstraZeneca dan mereka dijangka melengkapkan vaksinasi masing-masing bulan depan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemuda 21 Tahun Menang RM1 Juta

KUALA LUMPUR: Seorang pemuda berusia 21 tahun dari Kelantan memenangi cabutan istimewa BSN SSP yang membawa pulang simpanan tunai bernilai RM1 juta.

BSN dalam satu kenyataan hari ini berkata, pemuda berkenaan yang memenangi Cabutan Istimewa BSN SSP pertama bagi 2021 adalah pemenang termuda sejak ganjaran RM1 juta diperkenalkan pada 2014.

Buat kali pertama pada tahun ini, BSN turut mengumumkan seramai 13 orang pemenang bagi Cabutan Tempatan yang membawa pulang sebuah kereta Perodua Myvi 1.5 Auto.

Cabutan itu diadakan pada bulan Februari, Mei, Ogos dan November 2021 serta terbuka kepada penyimpan yang mempunyai BSN SSP dengan simpanan minimum RM100.

Ketua Eksekutif BSN, Jay Khairil, berkata beliau berharap agar rakyat Malaysia terus menyimpan bersama BSN SSP yang juga adalah produk simpanan unik patuh Syariah.

“Ini kerana, selain berpeluang memenangi pelbagai hadiah menarik, anda juga dapat menikmati kadar keuntungan hingga 1.9 peratus setahun yang mana ia adalah sama dengan kadar tetap di bank lain,” katanya dalam kenyataan itu. – BERNAMA


Sumbat bawah tilam

HOUSTON (AMERIKA SYARIKAT): Polis memburu seorang lelaki selepas rangka manusia dipercayai milik rakan suspek yang hilang ditemui di bawah tilam di apartmen miliknya.

Mail Online melaporkan, Jesus Cardenas Valencia dikehendaki polis berkaitan kematian Carlos Rios, 24, yang dilaporkan hilang sejak 1 Mac lalu.

Polis mengesahkan rangka manusia yang ditemui di apartmen milik Valencia adalah Rios tetapi punca kematian mangsa masih belum diketahui.

KPRC-TV melaporkan, Rios dan Valencia adalah rakan baik dan mereka tinggal di apartmen yang terletak di Club Creek Drive, di sini.

Apabila Rios dilaporkan hilang pada 1 Mac lalu, polis menahan Valencia dan menggeledah apartmen milik lelaki itu tetapi tidak menemui sebarang bukti menyebabkan suspek dilepaskan.

Valencia kemudiannya menjual apartmen berkenaan. Pada awal bulan ini pemilik baru membersihkan kediaman berkenaan dan dia terkejut apabila menemui rangka manusia di bawah tilam.

Jiran sebelum ini pernah melaporkan bau busuk selama beberapa minggu.

Polis yang datang ke kediaman berkenaan membawa mayat itu bersama tilam berkenaan sebagai bukti.

Bagaimanapun, ketika mayat itu ditemui Valencia dipercayai sudah melarikan diri.

“Saya percaya dia sudah melarikan diri ke luar negara,” kata seorang jiran, Shaun O’Neal kepada NBC. – Agensi


14 Tahun Jadi Hamba Seks Bapa Angkat, Wanita Tampil Buat Laporan Polis

LAHAD DATU; 4 OGOS 2019 (Ahad) – Setelah 14 tahun dipercayai dirogol dan menjadi hamba seks kepada bapa angkatnya, seorang wanita warga tempatan berusia 27 tahun akhirnya tampil membuat laporan polis di Balai Polis Lahad Datu, 28 Julai lepas.

Ketua Polis Daerah Lahad Datu, ACP Nasri Mansor dalam kenyataan berkata,susulan laporan polis yang dibuat mangsa, polis kini memburu suspek bernama Mohd Insang anggaran umur 50-an untuk siasatan.

Beliau berkata, siasatan awal mendapati, mangsa yang tidak bekerja itu dipercayai dirogol banyak kali diantara pukul 10 malam hingga 3 pagi sejak 2004 semasa berumur 12 tahun sehingga Disember tahun lepas di tiga lokasi berasingan iaitu di sebuah rumah setinggan Belakang perumahan Kesihatan, Belakang perumahan Pertanian dan Kampung Sarip.

Mengulas lanjut, beliau berkata Selepas kedua ibu bapa mangsa bercerai pada 2004, mangsa dan dua orang adik mangsa diserahkan kepada suspek untuk dijaga.

Katanya, selepas tidak tahan tinggal bersama suspek selama 14 tahun, mangsa kemudian nekad untuk keluar rumah dan tinggal bersama ibunya.

Menurut ACP Nasri, mangsa sebelum ini tidak menceritakan kejadian kepada sesiapa kerana berasa takut dengan ugutan yang diberikan oleh suspek yang mahu membunuh mangsa sekeluarga sekiranya menceritakan kejadian itu kepada sesiapa atau membuat laporan polis.

Jelasnya, mangsa telah dirujuk di Hospital Lahad Datu pada 28 Julai kira-kira pukul 3.00 petang dan pemeriksaan lanjut oleh Doktor O & G telah mendapati kesan koyakan lama di hymen mangsa.

Sehubungan itu, ACP Nasri berkata suspek kini diburu dan meminta sesiapa yang mempunyai maklumat untuk menghubungi balai polis berdekatan bagi siasatan dibawah Seksyen 376 Kanun Keseksaan.


Bapa jahanam cekik anak sebab tak dapat duit

KENINGAU: Seorang bapa sanggup mencekik dan membelasah anak lelaki kandung berusia empat tahun selepas marah hanya kerana tidak diberikan wang oleh isterinya, dalam kejadian di Kampung Feri, Jalan Menawo, di sini, Rabu lalu.

Tidak cukup dengan itu, lelaki terbabit dikatakan turut cuba ‘melempar’ anaknya ke tengah jalan besar yang ketika itu dilalui banyak kenderaan namun berjaya dihalang abang iparnya.

Dalam kejadian kira-kira jam 8 pagi itu, lelaki berusia 26 tahun terbabit dikatakan pergi menemui isterinya yang kini menumpang di rumah abang berikutan pasangan berkenaan sedang dalam proses perceraian.

Bagaimanapun, sebaik permintaannya ditolak, lelaki terbabit terus mengamuk dan bertindak agresif menarik anak lelakinya sebelum diheret ke jalan besar kira-kira 50 meter dari rumah berkenaan.

Pemangku Ketua Polis Daerah Keningau, Asisten Superintendan Lee Nyuk Kim berkata, suspek berjaya ditahan oleh orang awam yang melihat kejadian berkenaan sebelum menghubungi polis untuk mendapatkan bantuan segera.

Katanya, akibat kejadian berkenaan, mangsa mengalami kecederaan di leher dan dirujuk ke Hospital Keningau untuk mendapatkan rawatan lanjut.

“Hasil siasatan awal mendapati, mangsa bersama ibu dan adik lelakinya yang berusia 18 bulan tinggal bersama pakciknya di tempat kejadian.

“Siasatan juga mendapati suspek tidak bekerja dan segala perbelanjaan keluarga itu sebelum ini ditanggung oleh isterinya,” katanya pada sidang media di Ibu Pejabat Polis Daerah (IPD) Keningau, hari ini.

Nyuk Kim berkata, suspek kini direman sehingga esok dan kes disiasat mengikut Seksyen 31(1)(a) Akta Kanak-Kanak 2001 yang memperuntukkan hukuman denda tidak lebih RM10,000 atau penjara selama tempoh tidak melebihi lima tahun atau kedua-duanya sekali, jika sabit kesalahan.

Katanya, hasil ujian saringan air kencing yang dijalankan terhadap suspek didapati negatif dan pihak polis masih menjalankan siasatan lanjut.

Sementara itu, dalam kes berasingan, seorang lelaki ditahan selepas didapati menggunakan kad pengenalan palsu ketika operasi sekatan jalan di Jalan Apin-Apin, malam semalam.

Lelaki berusia 25 tahun itu mengaku kad pengenalan berkenaan palsu dan dibeli daripada seorang lelaki yang hanya dikenali dengan panggilan Paul dengan harga RM3,000.

Suspek cuba menyogok RM500 kepada anggota polis sebelum ditahan mengikut Seksyen 25(1)(e) Peraturan-Peraturan Pendaftaran Negara (PPPN) 1990 dan Seksyen 17(b) Akta Suruhanjaya Pencegahan Rasuah Malaysia (SPRM) 2009. – Berita Harian


Lebih Baik Guna Logo Sendiri, Kata Pengasas PBS

KOTA KINABALU: Pengasas Parti Bersatu Sabah (PBS) Joseph Pairin Kitingan percaya prestasi parti itu akan lebih baik dalam Pilihan Raya Negeri (PRN) dengan menggunakan logo sendiri berbanding logo Barisan Nasional (BN).

Bekas ketua menteri itu berkata, simbol “jabat tangan” parti itu masih sebati dalam kalangan rakyat Sabah walaupun ia kali terakhir digunakan pada 2004, hampir 2 dekad lalu.

“Saya rasa ramai orang masih suka PBS. Kami akan dapat memperoleh respons positif daripada rakyat,” katanya kepada pemberita di Penampang hari ini.

“Ini kerana PBS masih berjuang untuk orang Sabah sepanjang masa tanpa membazirkan sebarang usaha dan kami masih kuat.

“Disebabkan itu lebih baik menggunakan simbol kami sendiri supaya rakyat boleh memilih (kami). Mereka tahu apa PBS perjuangkan dan mereka tahu parti ini berjuang kepada rakyat, negeri, negara dan agama,” katanya.

PBS yang meninggalkan BN selepas pilihan raya Mei 2018, awal bulan ini memberi isyarat untuk bertanding 30 kerusi dalam PRN menggunakan simbol sendiri selepas 16 tahun.

Parti itu menang 6 daripada 13 kerusi atas tiket BN pada Pilihan Raya ke-14 (PRU14).

PBS antara parti pembangkang tempatan yang bersekutu dengan gabungan Perikatan Nasional (PN).

Pairin yang bersara daripada presiden PBS pada 2018 berharap parti itu dapat mengambil alih kerusi Dewan Undangan Negeri (DUN) Tambunan yang mana beliau kalah kepada adiknya Jeffery Kitingan pada PRU14.

Pemimpin veteran yang menubuhkan PBS pada 1985 itu menyandang kerusi berkenaan sejak 1976 sehingga beliau kalah kepada Jeffery yang mengetuai Parti Solidari Tanah Airku (STAR), dalam pertembungan 4 penjuru.

“Saya berharap PBS akan memenangi semula kerusi itu tetapi saya bukan lagi presiden PBS, jadi ia terserah kepada pucuk pimpinan (sama ada bertanding di kerusi itu),” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Berjaya Kutip RM2 Juta Bagi Tabung Wuhan

KOTA KINABALU: Kerajaan negeri Sabah dengan kerjasama beberapa badan bukan kerajaan (NGO) berjaya mengumpul RM2 juta bagi Tabung Wuhan, untuk disalurkan kepada China sebagai tanda prihatin terhadap negara itu, yang berhadapan wabak Covid-19.

Ketua Menteri Sabah Mohd Shafie Apdal berkata walaupun jumlah berkenaan tidak seberapa, namun ia membuktikan keprihatinan negeri ini, terhadap apa yang berlaku di China serta mengukuhkan lagi hubungan baik antara kedua-dua negara.

“Malam ini (semalam) kita mengadakan majlis amal untuk mengisi tabung mangsa Covid-19 di China, terutama di Wuhan.

Dalam keadaan sekarang jangkitan Covid-19 juga telah berlaku di beberapa negara dan oleh itu sebagai masyarakat dunia, kita perlu tampil ke hadapan untuk membantu agar masalah ini cepat ditangani.

“Menyedari hakikat bahawa Sabah adalah antara tempat pilihan pelancong China serta para pelabur dari republik itu, saya berasa kita perlu bangkit, untuk memastikan sokongan diberi kepada mereka agar wabak Covid-19 pulih secepat mungkin dan vaksinnya diperolehi,” katanya.

Beliau berkata demikian kepada pemberita selepas Majlis Makan Malam Amal Tabung `We Care, We Love” sempena kutipan tabung berkenaan, malam tadi.

Turut hadir Timbalan Ketua Menteri merangkap Menteri Pelancongan, Kebudayaan dan Alam Sekitar, Christina Liew; Timbalan Ketua Menteri merangkap Menteri Perdagangan dan Perindustrian Wilfred Madius Tangau; Menteri Pertanian dan Industri Makanan, Junz Wong; Menteri Belia dan Sukan, Phoong Jin Zhe; Konsul China di Kota Kinabalu Liang Caide dan Pengerusi Pertubuhan China Sabah, T C Goh.

Sementara itu, Mohd Shafie berkata beliau percaya bahawa jangkitan Covid-19 hanya bersifat sementara dan keadaan akan pulih sepenuhnya nanti.

“Apabila kerajaan negeri mengumumkan sekatan terhadap kemasukan pelancong China pada 29 Jan lalu, bagi kita ia satu keputusan yang amat sukar kerana kita mempunyai hubungan baik dengan China, terutama dalam sektor pelancongan.

“Dengan sekatan itu saya lihat banyak masalah yang dihadapi oleh para pengusaha pelancongan, kerana ketiadaan pelancong, khususnya dari China.

Saya sedar akan masalah itu namun apa yang penting adalah keselamatan dan kesihatan rakyat dan bukannya duit,” katanya.


“Itu Gambar Saya Bersedekah Di Masjid Sandakan”… Shafie Selar Tindakan Pembangkang Guna Taktik Kotor

KOTA KINABALU: Tindakan pihak pembangkang memanipulasi gambar Ketua Menteri Datuk Seri Mohd. Shafie Apdal bersedekah kepada orang ramai selepas menunaikan solat Jumaat di Masjid Datuk Pangeran Galpam Sandakan, Jumaat lalu adalah taktik kotor.

Shafie menyelar tindakan berkenaan kerana sudah menjadi kebiasaan kepadanya untuk bersedekah setiap kali berjumpa rakyat terutama di masjid.

Beliau bagaimanapun tidak menyangka perbuatannya itu dijadikan taktik kotor dan bahan kempen pembangkang kononnya kejadian itu berlaku semasa tempoh kempen Pilihan Raya Kecil (PRK) Parlimen Kimanis yang sedang berlangsung.

“Saya semasa berada di Sandakan dan bersekali dengan Lim Guan Eng setelah merasmikan Lapangan Terbang Sandakan lepas itu tidak sempat, saya menunaikan solat di Sandakan.

“Bila menunaikan solat saya bagilah sedekah sikit kepada penduduk-penduduk kampung di situ kerana saya tahu mereka berhadapan dengan masalah, itu bukan di Kimanis itu di Sandakan.

“Jadi bukanlah tujuan kita bagi sedekah mahu mengundi, orang Sandakan bukan mengundi di Kimanis,” katanya ketika diminta mengulas tentang penyebaran gambar berkenaan selepas hadir pada Majlis Jasamu Dikenang Sempena Persaraan Mantan Setiausaha Tetap (SUT) Kewangan Datuk Bahari Haji Hassan dan Selamat Bertugas kepada SUT Kewangan yang baharu Datuk Haji Kaim Kalimin, di sini hari ini.

Beliau berkata, walaupun PRK Parlimen Kimanis sedang berlangsung, kerajaan tidak perlu menghentikan pemberian bantuan kepada rakyat terutama di kawasan lain kerana itu adalah tanggungjawab yang dipikul.


Berhati-hati Sepanjang Cuaca Buruk Melanda Beberapa Kawasan Di Negeri Ini

KOTA KINABALU: Pengguna jalan serta orang ramai amnya dinasihatkan untuk sentiasa berhati-hati dalam pemanduan serta kegiatan harian sepanjang cuaca buruk yang melanda ibu negeri dan beberapa kawasan sekitarnya.

Angin kencang beserta hujan yang turun malam kelmarin sehingga petang semalam menyebabkan beberapa kejadian genting kepada pengguna jalan.

Pasukan keselamatan termasuk Angkatan Pertahanan Awam Malaysia (APM) serta Dewan Bandaraya Kota Kinabalu (DBKK) melaksanakan operasi pembersihan membabitkan pokok tumbang di beberapa kawasan sekitar sini.

Antara kawasan terjejas termasuklah Pusat Bandar, Jalan Mat Salleh, dan Jalan Tuaran menyebabkan sedikit gangguan terhadapa laluan lalu lintas.

Antara yang terkesan adalah pengguna jalan yang balik ke rumah bermula jam 4.30 petang menaiki kereta pelbagai guna nyaris dihempap pokok besar yang tumbang sekitar kawasan City Mall.

Sementara itu Jabatan Meteorologi Malaysia (MetMalaysia) dalam satu kenyataan mengeluarkan amaran ribut petir di beberapa kawasan di Sabah termasuk Sarawak.

Jurucakap jabatan itu berkata, bagi Sabah ribut petir dijangka melanda beberapa kawasan sehingga jam 4 petang termasuk kawasan pedalaman iaitu Kuala Penyu dan Beaufort.

“Kawasan pantai barat turut terkesan iaitu Papar, Putatan, Penampang, Kota Kinabalu, Tuaran serta Kota Belud dan Kudat.

“Labuan dan Sarawak di kawasan Limbang turut terkesan dengan gangguan cuaca ini,” katanya.


Bella menangis Akim terbabas

KUALA LUMPUR: Akim Ahmad terharu anaknya, Bella Luna cemas hingga menitiskan air mata apabila melihat visual dirinya terbabas ketika menyertai perlumbaan kereta bersama artis lain, baru-baru ini.

Tidak mengalami kecederaan, Akim tersentuh apabila Bella yang menyaksikan insiden itu melalui perkongsian ‘live’ dalam media sosial, risau keadaan dirinya dan tidak henti-henti bertanya mengenai perkara itu.

“Bella terkejut melihat kereta yang saya pandu terbabas. Stacy pula mengusik hingga Bella menitiskan air mata.

“Dek terlalu risau, Bella bertanya mengenai keadaan saya. Sebenarnya, tidaklah seteruk mana, cuma ini kali pertama kereta saya pandu terbabas hingga tidak dapat meneruskan perlumbaan,” katanya kepada BH Online.

Baru-baru ini, vokalis The Majistret itu bersama teman artis lain seperti Nabil Ahmad, Aiman Tino, Nabila Razali, Diana Danie dan Wany Hasrita menyertai acara perlumbaan Toyota Gazoo musim kedua.

Akim berkata, dia sudah berpesan kepada Stacy mengenai aspek keselamatan yang dititikberatkan penganjur sebelum acara perlumbaan.

“Reaksi Stacy tidak sama seperti Bella. Seperkara lagi, kenderaan yang digunakan dibina khas dan kukuh untuk dipandu,” katanya.

Berkongsi perkembangan kerjaya, Akim bakal tampil dengan lagu duet berjudul Bikers Kental bersama Faizal Tahir.

“Sudah lama saya impi bekerjasama bersama dengan ‘rockstar’, Faizal. Ini antara projek besar dalam kerjaya dan sudah boleh dipadam daripada senarai impian,” katanya.

Akim dan Stacy berkahwin pada 5 Februari 2016 dan memiliki dua anak perempuan iaitu Bella dan Eshaal. – Berita Harian


Kereta Jatuh Gaung, Empat Beranak Nyaris Maut

Empat Beranak Parah Kenderaan Jatuh Gaung

PENAMPANG: Empat beranak parah selepas kenderaan dinaiki mereka terbabas lalu terjatuh ke gaung sedalam kira-kira 30 meter di Kampung Guramboi, Jalan Penampang – Tambunan, dekat sini pagi tadi.

Pemandu lelaki kenderaan Toyota Land Cruiser berusia 56 tahun dan isterinya, 51, serta dua anak perempuannya masing-masing berusia 9 dan 15 tahun yang parah dikejarkan ke Hospital Queen Elizabeth 1 (HQE 1) untuk rawatan lanjut.

Dalam kejadian pukul 10 pagi itu, empat beranak terbabit dalam perjalanan dari arah Kota Kinabalu menuju ke Tambunan.

Sebaik tiba di lokasi kejadian kenderaan Toyota Land Cruiser dipercayai memotong sebuah kenderaan dihadapan lalu berlangggar dengan sebuah kenderaan pelbagai guna (MPV) Toyota Avanza.

Berikutan itu, Toyota Land Cruiser terbabas lalu terjatuh ke gaung sedalam kira-kira 30 meter.

Penyelia Operasi Balai Bomba dan Penyelamat (BBP) Penampang, Penguasa Bomba Kanan II Callxtus Fedilis berkata pihaknya yang menerima panggilan kecemasan pada 10.17 pagi itu bergegas ke lokasi kejadian dengan kekuatan lapan anggota bomba.

“Sebaik tiba pasukan bomba kemudian mengeluarkan semua mangsa yang berada di dalam kenderaan menggunakan ‘sistem takal’ untuk membawa naik keempat-empat mangsa.

“Semua mangsa tidak tersepit namun masing-masing parah dan dikeluarkan sebelum dibawa ke HQE 1 untuk rawatan lanjut menggunakan jentera Unit Bantuan Perkhidmatan dan kecemasan (EMRS) serta ambulans perubatan,” katanya ketika dihubungi di sini hari ini.

Menurutnya, pasukan bomba seterusnya menbuat pemeriksaan keselamatan di lokasi kejadian bagi memastikan tiada lagi bahaya lain.

Katanya pihak bomba yang dibantu pasukan Polis Diraja Malaysia (PDRM) menamatkan operasi pada pukul 12.35 tengah hari. – SabahNewsToday


UMNO Sabah Jangan Terus Dibuai Kejayaan PRN Lepas – Bung

KOTA KINABALU, 31 Dis : Semua ahli UMNO Sabah diingatkan supaya jangan terus dibuai dan leka dengan kejayaan dicapai pada Pilihan Raya Negeri (PRN) Sabah lepas, sebaliknya terus berusaha memastikan parti itu terus relevan dalam memperjuangkan nasib rakyat.

Pengerusi Badan Perhubungan UMNO Sabah Datuk Seri Bung Moktar Radin berkata, kejayaan UMNO memenangi 14 daripada 31 kerusi Dewan Undangan Negeri (DUN) ditandingi, bukanlah jaminan parti itu terus berkuasa memandangkan rakyat kini menjadi pemerhati bijak.

Bung Moktar juga Timbalan Ketua Menteri Sabah berkata, dalam mencapai kejayaan memenangi kerusi DUN itu, harus diingat ada sebahagian kerusi yang ditandingi Barisan Nasional (BN) dan UMNO yang seharusnya boleh dimenangi, tetapi terlepas ke tangan parti lawan.

“Kita harus kaji kekalahan itu, kita perlu terus berkerja mendekati ahli dan rakyat peringkat akar umbi, kerana selepas ini kita berhadapan dengan Pilihan Raya Umum (PRU), kita perlu mulakan gerak langkah dari sekarang untuk terus berkerja memberikan perkhidmatan yang terbaik, kepada ahli dan rakyat.

“UMNO perlu berubah dan berani membuat perubahan bukan sahaja dalam kalangan pemimpin, malah semua ahli…sebagai parti siasah yang ingin kekal relevan selari tuntutan zaman, UMNO tidak boleh hidup dengan hanya bertunjangkan jasa terdahulu dan kejayaan kecil,” katanya menerusi kenyataan hari ini.

Katanya, pemimpin parti perlu sedar kekuatan UMNO bermula dengan hubungan pemimpin akar umbi dengan rakyat, justeru pemimpin cawangan dan bahagian UMNO perlu aktif mengadakan program kemasyarakatan, membasmi miskin tegar, memperkasakan pendidikan, ekonomi dan membantu rakyat semasa kesusahan.

“Sejauh mana kehebatan dan pencapaian parti, ahli UMNO perlu berpijak di bumi nyata ketika dalam proses pemulihannya kini, dengan terus berusaha mengukuhkan parti, ahli parti tidak seharusnya terlalu nostalgik dengan kejayaan masa lampau tanpa mencipta kejayaan-kejayaan baru,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Perjalanan Pulang Rentas Negeri Ikut Jadual PDRM Bermula 7 Mei Hingga 10 Mei – Ismail Sabri

KUALA LUMPUR: Perjalanan pulang bagi mereka yang terkandas di kampung halaman atau di bandar untuk pulang ke tempat masing-masing akan bermula pada Khamis (7 Mei 2020) dan dijangka berakhir pada Ahad (10 Mei 2020).

Menteri Kanan (Keselamatan), Datuk Seri Ismail Sabri Yaakob berkata, Polis Diraja Malaysia (PDRM) akan menyediakan jadual pulang mengikut negeri kepada semua rakyat dalam masa terdekat.

Menurut beliau, setakat ini kerajaan telah menerima lebih 500,00 permohonan bagi individu untuk pulang ke bandar dan dari bandar untuk pulang ke kampung.

Pada masa yang sama, beliau turut menasihatkan kepada semua kakitangan kerajaan supaya tidak terburu-buru pulang pada hari ini atau esok walau pejabat telah dibuka.

Kakitangan kerajaan perlu mengikut jadual perjalanan pulang yang akan dikeluarkan oleh PDRM.

Selain itu, majikan bagi kakitangan swasta diharap tidak mengambil tindakan kepada pekerja mereka kerana pilihan pulang bukan tertakluk kepada keputusan individu tetapi berdasarkan jadual perjalanan.

Kerajaan memutuskan perjalanan rentas sempadan negeri termasuk balik ke kampung semasa cuti perayaan Aidilfitri masih tidak dibenarkan kepada mana-mana rakyat negara sepanjang pelaksanaan Perintah Kawalan Pergerakan Bersyarat (PKPB) yang diumumkan bermula 4 Mei ini.

Bagimanapun, kebenaran perjalanan rentas sempadan negeri itu bagaimanapun dikecualikan untuk tujuan hadir bekerja dan pulang semula ke rumah sendiri setelah terkandas di kampung atau di tempat-tempat lain.

Sumber: Sidang Media Perkembangan Terkini PKP


Ainal Fatah Diperintah Bayar Gantirugi RM300,000 Cemar Nama Mohd Shafie Semasa PRU14

KOTA KINABALU:  Peguam, Datuk Ainal Fatah diperintah oleh Mahkamah Tinggi untuk membayar gantirugi sebanyak RM300,000 dan kos RM20,000 kerana telah mencemar nama baik Presiden Parti Warisan Sabah Datuk Seri Mohd Shafie Apdal sebelum dan semasa Pilihanraya Umum ke-14 lalu.

Pesuruhjaya Kehakiman, Celestina Stuel Galid turut menetapkan nilai faedah tahunan sebanyak lima peratus sehingga gantirugi dibayar sepenuhnya oleh Ainal.

Celestina membuat perintah tersebut pada Rabu selepas Mohd Shafie berjaya dalam samannya yang difailkan terhadap Ainal pada 24 April lalu dan diputuskan pada 26 Jun lalu.

Mohd Shafie yang kini adalah Ketua Menteri Sabah mendapat kemenangan secara percuma apabila Ainal gagal memfailkan pembelaan.

Dalam writ samannya, Mohd Shafie berkata tindakan Ainal yang telah memohon semakan kehakiman untuk mendapatkan perintah mahkamah melarang Mohd Shafie daripada bertanding di Semporna dan DUN Senallang dalam pilihanraya baru-baru lalu adalah dengan niat hanya untuk memburukkan reputasi beliau.

Ainal telah meminta mahkamah mendengar permohonan semakan kehakiman tersebut pada 8 Mei iaitu sehari sebelum PRU14.

Permohonan semakan kehakiman tersebut telah ditolak namun Ainal menggunakan isu sebagai bahan kempen dan menyebarkanya kepada media massa untuk disiarkan, menurut pihak plaintif.

Menurut peguam Mohd Shafie, Senator Datuk Douglas Lind, pihak plaintif antara lain memohon gantirugi sebanyak RM1.3 juta.

Ainal yang tidak hadir di Mahkamah diwakili oleh Nurul Rafeeqa Abdul Mutolib.-SabahNewsToday.


Tahlil Tiga Malam Untuk Arwah Ashraf

KUALA LUMPUR: Majlis tahlil untuk Allahyarham Ashraf Sinclair diadakan tiga malam berturut-turut di kediaman pelakon itu di Pejaten, Jakarta Selatan, mulai malam tadi.

Majlis tahlil yang diketuai Ahmad Habib, akan dianjurkan malam ini dan esok, lapor KOMPAS.com.

Semalam, jenazah arwah Ashraf selamat dikebumikan di San Diego Hills, Karawang, Jawa Barat pada jam 4.47 petang waktu tempatan atau 5.47 petang waktu Malaysia.

Pagi semalam, dunia hiburan dikejutkan dengan berita pemergian Allahyarham Ashraf di Rumah Sakit Metropolitan Medical Centre (MMC), di Kuningan, Jakarta, pada jam 4.51 pagi waktu tempatan atau 5.51 pagi waktu Malaysia.

Sementara itu, KOMPAS.com melaporkan, selepas menikahi Bunga Cinta Lestari (BCL) di Masjid Al Bina Senayan, Jakarta pada 8 November 2008, Ashraf aktif berlakon bagi mengembangkan karier seni di Indonesia.

Sejak 2008, Ashraf membintangi 13 judul drama televisyen (TV) atau sinetron dan filem Saus Kacang. – AGENSI


Tentera Darat Sentiasa Siapsiaga Pastikan Sabah Aman, Selamat

LAHAD DATU: Tentera darat sentiasa siapsiaga memberi komitmen untuk memastikan Sabah aman, selamat dan sejahtera.

Panglima Divisyen Ketiga Infantri Malaysia Mejar Jeneral Datuk Tengku Muhammad Fauzi Tengku Ibrahim berkata, walaupun sudah wujud Kawasan Keselamatan Khas Pantai Timur Sabah (ESSCom) dan lain-lain, kehadiran tentera darat yang bukan baharu di sini akan terus berkhidmat menjaga keselamatan, keamanan dan rakyat sejahtera.

“Kita akan terus mengekalkan kedudukan kita di sini melalui proses pembangunan tentera darat yang mana penjajaran telah pun dilaksanakan dengan inisiatif Panglima Tentera Darat dan penambahan-penambahan aset khususnya di Sabah,” katanya.

Beliau berkata demikian ketika ditemui selepas menyambut Konvoi Kumpulan Tempur Tentera Darat yang dalam siri jelajah seluruh Sabah sempena Sambutan Hari Tentera Darat ke-87 di Kompleks Sukan Lahad Datu, di sini.

Muhammad Fauzi menerima cokmar konvoi berkenaan dan bersama Pembantu Menteri Pembangunan Luar Bandar merangkap Ahli Dewan Undangan Negeri Lahad Datu Dumi Pg Masdal menyempurnakan simbolik perasmian majlis dengan meletakkan cokmar di podium khas.

Mengulas mengenai program itu, Muhammad Fauzi berkata ianya siri jelajah lokasi ketiga di negeri Sabah yang diadakan mulai Ahad hingga Selasa di sini.

Seterusnya, mereka akan ke Sandakan pada 31 Januari, ke Kudat dan diakhiri di Kota Kinabalu.

Sebelum ini, program yang sama diadakan di Tawau dan Semporna.

Menurutnya, selain perarakan konvoi 29 kenderaan, banyak pengisian program diadakan antaranya pertunjukan pesawat udara PUTD, program derma darah, pameran kerjaya dan pameran statik aset TDM, sesi pengambilan Perajurit Muda dan Program Jiwa Murni.

Katanya, misi program itu selaras dengan tema sambutan program iaitu ‘Merakyatkan Tentera Darat’ agar rakyat dan tentera terus bersama, sentiasa bekerjasama demi menjayakan keselamatan negara.

“Kita bawa tentera darat kepada rakyat agar rakyat boleh merasai kehadiran komuniti tentera, dapat tengok dengan dekat aset-aset, berpeluang mengetahui dan menimba pengalaman baharu dari pameran dan aktiviti yang ada,” katanya.

Katanya, melalui sesi pengambilan rekrut baharu, belia yang berminat boleh mendapatkan maklumat terkini seterusnya boleh memohon untuk menyertainya kerana menjadi askar akan mendedahkan pengalaman eksplorasi baharu.

Pada perkembangan sama, Dumi berkata sambutan program itu boleh dijadikan medan sebenar untuk menimba pengalaman dan pengetahuan dunia ketenteraan.

“Dengan tragedi Tanduo yang pernah kita alami di sini, sudah pasti program ini dapat memberi manfaat berguna kepada rakyat untuk lebih mendekati seterusnya mengenali tentera darat.

“Saya menyeru agar rakyat di sekitar tampil menjayakan sambutan ini untuk menterjemahkan penghargaan kita pada jasa dan bakti tentera darat,” katanya.

Turut hadir Panglima Briged Ke-13 Infantri Malaysia Brigedier Jeneral Abd Razak Husain.

Sempena sambutan itu juga, seramai 45 tentera darat menjayakan Program Jiwa Murni di Kampung (Kg) Cocos dan Kg Silam yang melibatkan aktiviti gotong royong dan beriadah dengan bersukan bersama penduduk kampung.


Covid-19: Keningau Bertambah 4 Kes, KK Satu Kes, 11 Sembuh Di Sabah Hari Ini

KOTA KINABALU: Keningau mencatat pertambahan empat lagi kes positif Covid-19 menjadikan jumlah keseluruhan kes di daerah itu ketika ini sebanyak 16 kes.

Statistik terbaharu itu disiarkan Menteri Kesihatan dan Kesejahteraan Rakyat Sabah, Datuk Frankie Poon Ming Fung menerusi laman Facebook beliau, sebentar tadi.

Semalam, Pengarah Kesihatan Sabah, Datuk Christina Rundi memaklumkan bahawa Hospital Keningau adalah salah satu kluster Covid-19.

Sementara itu, jumlah keseluruhan kes baru di Sabah pada hari ini juga meningkat kepada 293 kes selepas selain empat di Keningau, satu lagi pertambahan berlaku di Kota Kinabalu.

Ini menjadikan bandar raya yang telah dikategorikan sebagai zon merah itu, kini mencatat jumlah keseluruhan 43 kes.

Dalam perkembangan sama, Sabah hari ini merekodkan 11 lagi pesakit Covid-19 sembuh dan dibenarkan pulang, menjadikan jumlah keseluruhan kes pulih kini sebanyak 146.

Tiada kes kematian dicatatkan hari ini dengan jumlah korban akibat Covid-19 di Sabah kekal empat kes iaitu dua di Kota Kinabalu dan masing-masing satu di Tawau serta Tambunan.

Sabah juga kekal negeri keenam tertinggi mencatatkan kes Covid-19 selepas Selangor yang merekodkan jumlah 1,338 kes, Kuala Lumpur (971), Johor (623), Negeri Sembilan (402) dan Sarawak (397). – Berita Sabah


‘Kita Kerja Lebih Gigih Menangi PRU 15,’ Mesej Anwar Kepada Pembangkang Susulan Ismail Jadi PM Ke-9

KUALA LUMPUR: Anwar Ibrahim berkata pelantikan Ismail Sabri Yaakob sebagai perdana menteri baharu adalah cabaran untuk pembangkang bekerja lebih gigih lagi bagi menghadapi pilihan raya umum akan datang.

“Bagi semua pimpinan, anggota dan pendukung, kami menggesa semua untuk menerima keputusan ini dengan kecekalan yang jitu untuk bekerja lebih gigih menuju PRU15, agar kita dapat memenangi semula mandat rakyat yang telah kita terima pada PRU yang lalu,” kata Ketua Pembangkang itu.

Anwar berkata usaha semua pihak pada ketika ini harus bertumpu kepada menangani wabak Covid-19 dan memulihkan ekonomi negara.

“Marilah kita sama-sama berdoa dan berusaha supaya krisis wabak Cvodi-19 dan ekonomi segera diatasi dan ditangani demi rakyat,” kata Anwar yang juga Presiden PKR.

Petang semalam, Yang diPertuan Agong Sultan Abdullah Sultan Ahmad Shah memberi perkenan untuk Ismail dilantik perdana menteri, menggantikan Muhyiddin Yassin yang meletak jawatan Isnin lalu.

Anwar turut dicalonkan untuk jawatan tertinggi itu namun gagal memperolehi sokongan majoriti mudah Ahli Parlimen yang dikehendaki. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Cipta Sejarah, Abdul Halim Anak Malaysia Pertama Dilantik Ketua Kompeni Kadet Di Amerika Syarikat

KUALA LUMPUR, 2 Jun – Mencipta sejarah sebagai rakyat Malaysia pertama menggalas tanggungjawab sebagai Ketua Kompeni Kadet di Akademi Tentera Amerika Syarikat West Point, bukanlah tugas yang mudah bagi Abdul Halim Abdul Rahim.

Namun sifat kepimpinan anak muda berusia 23 tahun itu, berjaya mengetuai 120 anggota pasukannya dengan cemerlang, selain menonjolkan kemampuan beliau untuk menjadi pegawai tentera darat berkaliber dan mempunyai karisma tersendiri.

“Ini satu daripada pengalaman berharga bagi saya selepas ‘terbang’ ke New York seawal usia 19 tahun untuk menjalani latihan ketenteraan.

“Antara cabaran ketika mengetuai kompeni ini ialah memimpin rakan sepasukan yang sebaya. Oleh itu, saya perlu ada keyakinan dan banyak bertanya kepada mereka yang lebih berpengalaman,” kata anak kelahiran Kuala Lumpur itu kepada Bernama.

Abdul Halim merupakan seorang daripada 15 kadet tentera darat antarabangsa dari beberapa negara yang menerima biasiswa Kementerian Pertahanan Amerika Syarikat pada 2015, dan berjaya memperoleh Ijazah Sarjana Muda Kejuruteraan Mekanikal di akademi tentera berkenaan.

Baru sahaja pulang ke tanah air selepas menamatkan pengajiannya, Abdul Halim yang pernah menuntut di Maktab Tentera Diraja (MTD) pada 2012 dan 2013, turut berkongsi pengalamannya menjalani latihan ketenteraan selama empat tahun di akademi yang terletak di New York itu.

“Untuk mendapat biasiswa ini saya perlu ‘bersaing’ dengan rakan-rakan semasa menuntut di peringkat asasi di Universiti Pertahanan Nasional Malaysia pada 2014. Saya perlu melepasi ujian fizikal selama setahun dan temuduga dikendalikan Kedutaan Amerika Syarikat.

“Saya mengambil masa selama satu semester untuk cuba menyesuaikan diri dengan persekitaran di sana. Saya banyak diberi pendedahan mengenai kursus lebih ‘advance’ seperti kursus payung terjun, abseiling dari helikopter dan sebagainya kerana mempunyai kelengkapan dan peruntukan yang besar,” katanya.

Menceritakan lebih lanjut, Abdul Halim turut mempunyai pengalaman berpuasa ketika melakukan latihan asas ketenteraan yang dijalankan setiap kali musim panas, dari Mei sehingga Ogos.

“Puasa di sana lebih kurang 16 jam. Walaupun kami kumpulan minoriti Islam, kami bebas melakukan ibadah tanpa sekatan. Latihan juga berjalan seperti biasa dan mereka mempunyai jangkaan yang sama terhadap prestasi kami sama seperti orang lain,” katanya yang turut bergiat aktif sebagai Pengerusi Kelab Kadet Muslim di akademi berkenaan sejak 2018.

Sementara itu, Abdul Halim berkata antara pengalaman tidak dapat dilupakan ketika menuntut di sana ialah berjaya menghasilkan ‘pembekalan dron berautonomi menerusi sistem airdrop’ sebagai projek tahun akhirnya yang bertujuan membekalkan tentera dengan peralatan khusus dalam masa singkat.

Hasil projeknya itu dibawa menyertai pertandingan reka bentuk askar di Massachusetts Institute of Technology pada Mac lepas, dan berjaya meraih tempat ketiga.

Kini, setelah menamatkan pengajian, beliau bakal melapor diri di Kementerian Pertahanan dan akan menggalas tugas menjaga keamanan negara sebagai Pegawai Tentera Darat seperti diimpikan sejak kecil.

“Saya bakal meneruskan legasi ditinggalkan ayah suatu masa dahulu yang pernah menjadi pegawai Tentera Laut Diraja Malaysia. Kini, saya bakal berkhidmat kepada tanah air tercinta,” katanya.


ESSCOM Tahan Lelaki Warga Asing Miliki Dadah

SANDAKAN: Kawasan Keselamatan Khas Pantai Timur Sabah (ESSCOM) telah menahan seorang lelaki warga asing memiliki dadah jenis syabu seberat 0.2 gram di Kampung Forest, petang kelmarin.

Komander ESSCOM DCP Datuk Ahmad Fuad Othman berkata sepasukan 35 anggota yang terdiri daripada anggota Ibu Pejabat Polis Daerah, Batalion 15 Pasukan Gerakan Am (PGA) dan

Angkatan Tentera Malaysia Markas Taktikal Felda Sahabat 16 yang sedang melakukan rondaan Op Cegah Pati (OCP) Utara yang diselaraskan oleh ESSCOM di kampung berkenaan.

“Kira-kira jam 5.10 petang, pasukan rondaan telah menemui suspek di hadapan jambatan Kampung Forest dalam keadaan mencurigakan.

Beliau berkata apabila diperiksa di mana suspek mengaku dan menyerahkan satu paket kecil plastik lutsinar yang mengandungi serbuk hablur putih disyaki syabu.

“Suspek yang berumur 27 tahun itu ditahan kerana memiliki satu paket kecil plastik lutsinar yang mengandungi serbuk hablur putih seberat 0.2 gram bersama 1 gulung foil,” katanya dalam satu kenyataan.

Beliau berkata suspek bersama barang rampasan telah dibawa ke Balai Polis Sandakan untuk siasatan dan kes akan disiasat di bawah Seksyen 12(2) Akta Dadah Berbahaya 1952.

Sementara itu, ESSCOM melalui OP Cegah PTI (OCP) Utara yang telah digerakkan dengan kerjasama semua agensi keselamatan seperti Angkatan Tentera Malaysia, Polis Diraja Malaysia dan

Agensi Penguatkuasaan Maritim Malaysia akan terus memperketatkan kawalan keselamatan di sempadan perairan dan daratan di seluruh daerah ESSZONE dengan melakukan rondaan dan pemantauan secara agresif.

“Ini termasuk mengamalkan konsep ‘show of presence’ bagi menimbulkan rasa gerun dan takut dalam kalangan penjenayah daripada melakukan jenayah rentas sempadan seperti penyeludupan barang-barang kawalan dan bersubsidi mahupun penyeludupan PTI.

Sehubungan itu, Ahmad Fuad menyeru kepada semua lapisan masyarakat di daerah ini agar sentiasa memberikan sokongan dan kerjasama kepada pasukan keselamatan dengan melaporkan sebarang kegiatan atau aktiviti yang melanggar undang-undang negara kepada ESSCOM ataupun balai polis berhampiran untuk tindakan penguatkuasaan. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kita Perlukan Kepakaran, Kemahiran Pekerja China – Shafie

SANDAKAN: Keputusan kerajaan negeri membenarkan pekerja asing warganegara China masuk ke Sabah adalah bagi meneruskan beberapa projek tertangguh yang dilabur oleh negara itu sebelum ini.

Ketua Menteri, Datuk Seri Mohd Shafie Apdal berkata terdapat beberapa projek yang dilabur oleh China di negeri ini telah terhenti, dan kini tenaga kerja dari negara itu sedang menunggu kebenaran untuk masuk bekerja di negeri ini.

“Walaupun kita mempunyai tenaga kerja tempatan, tetapi kita memerlukan kemahiran dan kepakaran mereka. Ia juga susulan daripada perjanjian dibuat sebelum ini dengan pihak pelabur yang mana mereka akan membawa antara 200 hingga 300 tenaga kerja mahir seperti jurutera dan pekerja.

“Keputusan membenarkan mereka masuk ke sini, kami di peringkat Kabinet boleh memberi kelulusan tetapi perlu mengkordinasikannya dahulu dengan Kerajaan Pusat,” katanya di Sandakan.

Sementara itu, mengulas mengenai Menteri Kanan Keselamatan, Datuk Seri Ismail Sabri Yaakob yang menyatakan Sabah tidak membincangkan isu berkenaan, Shafie berharap keputusan membenarkan tenaga kerja warga China untuk bekerja di Sabah dapat diselesaikan.

“Masalah ini perlu diselesaikan dan saya telah minta Setiausaha Kerajaan Negeri untuk menghubungi Kerajaan Pusat dan Jabatan Imigresen. Walaupun kerajaan negeri boleh memutuskan siapa yang boleh masuk atau tidak ke negeri ini, tetapi itu perkara yang kita ketepikan.

“Apa yang penting adalah kita bekerja dan kita sudah maklumkan isu ini kepada mereka. Bagi kita, apabila projek boleh diteruskan, ekonomi juga akan meningkat dan rakyat boleh bekerja sekaligus mempunyai gaji dan boleh menanggung keluarga mereka,” jelasnya.

Pada 1 Julai lalu, kerajaan negeri membenarkan semua perjalanan masuk ke Sabah sama ada melalui udara, darat dan laut kepada pekerja asing warganegara China yang berkuatkuasa serta-merta.

Bagaimanapun, mereka dikehendaki melakukan ujian calitan COVID-19 di tempat masing-masing dalam tempoh tiga hari sebelum masuk ke Sabah dan disahkan bebas daripada jangkitan wabak itu.- Utusan Borneo


6 Sekolah Luar Bandar Di Sabah Catat Peningkatan Terbaik SPM 2019

PENAMPANG: Enam sekolah luar bandar merupakan antara tujuh sekolah merekodkan lonjakan terbaik dalam keputusan Sijil Pelajaran Malaysia (SPM) 2019 di negeri ini.

Pengarah Pendidikan Negeri, Dr Mistirine Radin berkata, enam sekolah berkenaan menunjukkan peningkatan Gred Purata Sekolah (GPS) melepasi 0.70.

Enam sekolah itu adalah Sekolah Menengah Kebangsaan (SMK) Bongkol, Pitas; SMK Weston, Beaufort; SMK Kunak Jaya, Kunak; SMK Abdul Rahim, Kudat; SMK Bandau, Kota Marudu; dan SMK Ranau.

Turut mencatatkan lonjakan terbaik adalah SMK La Salle, Kota Kinabalu.

Katanya, jika dilihat daripada segi peratusan pencapaian lulus bagi sekolah bandar dan luar bandar juga menunjukkan jurang yang semakin mengecil.

Mistirine berkata, pencapaian lulus bagi sekolah di kawasan bandar adalah sebanyak 88.77 peratus manakala, di sekolah luar bandar adalah 87.43 peratus yang menunjukkan perbezaan 1.34 peratus.

Menurutnya, secara keseluruhan Gred Purata Negeri (GPN) SPM 2019 menunjukkan peningkatan sebanyak 0.06 peratus, iaitu 5.38 berbanding 5.44 pada 2018.

“Peratus lulus yang layak mendapat sijil (lulus mata pelajaran Sejarah dan Bahasa Melayu) pula menurun iaitu daripada 88.53 peratus pada 2018 kepada 87.79 peratus tahun lalu, iaitu menurun sebanyak 0.74 peratus.

“Bagi calon yang lulus semua mata pelajaran sekurang-kurangnya gred E pula menunjukkan peningkatkan sebanyak 2.15 peratus, iaitu daripada 17,420 orang pada 2018 kepada 18,054 orang pada SPM 2019.

“Manakala, 198 orang calon berjaya memperoleh gred A (A+,A dan A-) bagi semua mata pelajaran dalam SPM 2019 berbanding hanya 152 orang pada 2018,” katanya semasa mengumumkan Keputusan SPM 2019, di Sekolah Menengah Kebangsaan  sini, hari ini.

Mistirine berkata, sebanyak 58 mata pelajaran yang diambil dalam SPM 2019 dan 26 mata pelajaran mencatatkan kelulusan 100 peratus. Manakala, empat daripada tujuh mata pelajaran teras menunjukkan peningkatan iaitu Bahasa Inggeris, Bahasa Melayu, Pendidikan Moral dna Matematik.

Untuk Pejabat Pendidikan Daerah (PPD) yang merekodkan pencapaian melepasi GPN pula, sebanyak 11 PPD mencatatkan pencapaian Gred Purata Daerah (GPD) melepasi GPN Sabah.

PPD itu adalah Tawau, Kudat, Kota Kinabalu, Penampang, Kunak, Tenom, Tuaran, Ranau, Kota Marudu, Beaufort dan Kuala Penyu.

Sementara, 14 sekolah mencatatkan pencapaian Gred Purata Sekolah (GPS) di bawah 4.0.

Ia didahului oleh SM Sains Sabah; SMK ST Michael, Penampang; SMK Agama Kota Kinabalu; SMK Agama Tun Ahmadshah, Kota Kinabalu; SM Sains Lahad Datu; SM Islamiah Tawau; SMK Matunggong, Kudat; SM ST Patrick, Tawau; SMK Agama Mohamad Ali, Ranau; SMK Perempuan, Sandakan; SM Agama Al-Irsyadiah Marakau, Ranau; SMK Agama Tun Said, Kota Belud; SMK Agama Tun Juhar, Sandakan; dan SMK SUng Siew, Sandakan.

Tujuh pelajar cemerlang SPM 2019 adalah Aina Zainatul Zakirah Ismail dari SMK Agama Kota Kinabalu (10A+1A); Jung Bing Heng dari SMK Sung Siew, Sandakan (9A+,2A); Muhammad Aqlan Syahir Alimuddin dari SMK Agama Kota Kinabalu (8A+,3A); Nabihah Habibon dari SMK Agama Kota Kinabalu (8A+,3A); Nojuel JC Soluku dari SMK ST Michael, Penampang (8A+,3A); Izyani Syahirah Alfian dari SMK Agama Kota Kinabalu (8A+,2A,1B); dan Teo Yu Jing dari SMK Sung Siew, Sandakan (8A+,1A,2B+). – BorneoToday


Kes Positif Covid-19 Dijangka Menurun Dua Minggu Lagi

KUALA LUMPUR: Kementerian Kesihatan Malaysia (KKM) menjangkakan kes baharu positif Covid-19 akan menurun dalam tempoh dua minggu lagi.

Ketua Pengarah Kesihatan, Tan Sri Dr Noor Hisham Abdullah berkata, kes positif Covid-19 meningkat ketika ini disebabkan jangkitan dalam tempoh dua minggu sebelum Perintah Kawalan Pergerakan (PKP) 2.0 dilaksanakan.

Katanya, kadar kebolehjangkitan atau R naught (RO) kini adalah 1.2 dan jangkaan kes menurun selepas RO menurun kepada 1.1.

“Kalau lihat unjuran kita jangka minggu ketiga Februari akan mendapat kes harian sebanyak 5,000 kes manakala minggu ketiga Mac 8,000 kes.

“Kes laporkan hari ini kerana lendesahan virus dalam tempoh 14 hari. Impak PKP kali ini akan dilihat dalam tempoh dua minggu kes penurunan kes,” katanya dalam sidang media harian Covid-19 di Putrajaya, hari ini.

Beliau berkata, KKM juga akan membuat penilaian lanjut sama ada PKP 2.0 akan dilanjutkan lagi selepas tempoh dua minggu tamat 26 Januari ini.

Katanya, sektor ekonomi yang dibuka dalam PKP 2.0 juga akan dinilai agar seimbang dan berkemungkinan ia lebih ketat berbanding sebelum ini. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tular Nama Anak Ozil

“Itu bukan nama sebenar anak saya tetapi disunting dan dimuat naik di Facebook untuk suka-suka saja tanpa ada niat mencari perhatian,” kata Anwar Mohd Sharif, 25.

Anwar dari Beaufort, Sabah menjelaskan mengenai nama anaknya yang mencuri perhatian warganet kerana mempunyai persamaan dengan bintang bola sepak Arsenal iaitu Mesut Ozil.

Ia berikutan tindakan Anwar memuat naik gambar surat beranak anaknya yang tertulis nama Noor Auliya Mikayla Lanesra Ozil.

Sehingga kini, hantaran Anwar di Facebook miliknya itu mendapat lebih 300 tanda suka dan dikongsi 97 warganet.

Menceritakan perkara sebenar, Anwar mengakui dirinya adalah penyokong tegar Arsenal sejak 2007 dan Ozil salah seorang pemain bola sepak kegemarannya.

Katanya, disebabkan itu, dia menyunting nama anaknya dan tidak sangka perkongsian gambar surat beranak yang sudah disunting tular selepas dimuat naik di laman sosial miliknya petang semalam.

“Saya dan isteri berkahwin Disember lalu dan Noor Auliya Mikayla adalah anak sulung kali yang lahir awal pada 24 Julai lalu iaitu lebih daripada tarikh sepatutnya.

“Saya teruja dengan kelahirannya hingga menyunting nama di dalam gambar surat beranak dengan menambah perkataan Arsenal dengan ejaan terbaik dan Ozil di bahagian belakang.

“Gambar surat beranak selepas disunting itu kemudian dimuat naik di Facebook dan terkejut apabila perkongsian itu mendapat banyak notifikasi dalam beberapa jam kemudian,” katanya ketika dihubungi Harian Metro.

Anwar berkata, bukan niatnya untuk meraih publisiti dan dia memohon maaf jika ada warganet tidak senang dengan tindakannya itu.

Menurut Anwar, dia juga sudah menjelaskan perkara sebenar di laman sosial miliknya supaya warganet tidak keliru atau membuat pelbagai andaian dengan perkongsiannya itu.

“Sebenarnya, saya memang bercadang memberi nama itu kepada anak tetapi isteri tidak bersetuju kerana terlalu panjang.

“Jadi saya batalkan hasrat itu kerana memikirkan ada benarnya apa yang diperkatakan isteri.

“Apapun, saya mohon maaf kepada mereka yang tidak senang dengan tindakan itu kerana bukan niat saya untuk mempermainkan nama anak,” katanya.


Musa tidak hadir pembentangan Belanjawan Sabah

KOTA KINABALU: Bekas Ketua Menteri Sabah, Tan Sri Musa Aman tidak kelihatan di Dewan Undangan Negeri (DUN) sempena pembentangan Belanjawan 2019 oleh Ketua Menteri, Datuk Seri Mohd Shafie Apdal, petang ini.

Speaker DUN, Datuk Syed Abas Syed Ali, ketika memulakan sidang DUN bagaimanapun tidak memaklumkan ketidakhadiran mana-mana Ahli Dewan Undangan Negeri (ADUN) sebagaimana lazim jika ada ADUN memberi notis tidak dapat hadir kerana kekangan tertentu.

Mahkamah Tinggi membuat keputusan menolak saman yang difailkan Musa sekali gus mengesahkan Mohd Shafie sebagai Ketua Menteri Sabah yang sah.

Pembentangan belanjawan negeri bagi tahun depan yang bermula jam 3 petang tadi adalah yang pertama bagi kerajaan pimpinan Parti Warisan Sabah (WARISAN) sejak mengambil alih pentadbiran negeri pada Mei lalu.

Beberapa pendekatan baharu pembangunan negeri dijangka diumumkan bagi memenuhi janji kerajaan baharu untuk membela nasib rakyat negeri ini. – Berita Harian